
1. Въведение - общи размисли по темата
Темата на настоящото изследване е създаването и развитието на медийните списания в България в периода на прехода и как те отразяват и съответно въздействат върху медийната система и медийната наука. Фокусът може да бъде разширен, за да обхване  медийната периодика и в други страни от Централна и Източна Европа (ЦИЕ), тъй като преходът от социализъм към демократично общество е не само национално явление, а е свързан с утвърждаването на демокрацията във всички бивши страни от социалистическия блок, както и с връзките и взаимоотношенията помежду им. Такъв подход обаче предполага значителни издирвателски и сравнителни усилия.  Посланието на едно национално, дори и непълно проучване е, че заедно с анализа на самите медийни системи трябва да изследваме и различни съпътстващи  фактори, които пряко или косвено влияят върху възникването и развитието на тези системи. Тук обаче ще се съсредоточа само върху случая  България, в която медийните издания (и не толкова изданията и изследванията относно комуникациите) възникнаха  и се утвърдиха по времето на прехода от социализъм към демокрация, дадоха позитивни резултати, но не оказаха очакваното решаващо влияние върху съдържанието и качеството на новата медийна система. За да бъдем точни, може би медийните публикации оказаха известно влияние, но то беше външно, за пред обществото. Създаването на медйната система и пътят, по който тя пое, бяха свързани предимно с политически сметки. 
Медийните изследвания в България се осъществяваха в тясно взаимодействие с журналистическите изследвания. Темата за медийните издания, прехода и демокрацията обаче е комплексна, тъй като предлага нова интердисциплинарна перспектива за проучване на прехода. Областта е много по-широка от изследването на специалните журналистически въпроси. Същевременно изграждането на медийните институции у нас непрекъснато се преплита с журналистически проблеми.
В настоящата статия ще бъдат представени медийните списания в България от времето на прехода към демокрация, а  след това и как техните публикации са допринасяли за изграждането на свободни и демократични медии. Ще бъдат подробно анализирани медийните рубрики на емблематичното за годините на прехода списание „Демократически преглед“ за периода 1997-2002 г. Целта на изданието беше да отразява синтетично пътя към демокрация с неговите политически, исторически, религиозни, обществени, граждански, художествени и не на последно място медийни аспекти. Този широк поглед съвпада и с моето разбиране за прехода като многопланово трансформиращо явление. По времето на своето битие списание „Демократически преглед“ осъществяваше и големия петгодишен проект „За един либерален проект за медиите“,  който съчетаваше теоретични разработки и непосредствени дискусии за бъдещето на медиите в България, като наблягаше върху гражданското и медийното образование. Този проект беше свързан с основната тема на Конгреса на Либералния интернационал (1996) за свободата на медиите, с нуждите на Радикалдемократическата партия и нейните членове и се провеждаше в партньорство със Съвета за либерална политика и политическо образование към представителството на фондация „Фридрих Науман“ в България с патронажното участие на президента по това време д-р Жельо Желев, патрон на Либералния интернационал.  Други инициативи в рамките на проекта бяха издаването на библиотечна поредица „Либерален проект за медиите“ с оригинални изследвания и социологически проучвания, както и провеждането на серия от дискусии и семинари с обобщаваща финална дискусия на тема „Либерална демокрация и медии“.
В групата на експертите за реализиране на целите на проекта бяха включени известни журналисти и някои от първите медийни експерти след настъпването на промените в България. В този смисъл публикациите в списание „Демократически преглед“ в рамките на обявения либерален проект са ценни документи, които осветляват пътя и етапите за реформиране на държавните и за създаване на новите плуралистични медии в България през личния поглед на политици, юристи, журналисти и социолози.
2. Преходът и последиците от него
След падането на комунизма в Централна и Източна Европа думата „преход“ навлезе широко в обществените науки. В тях тя придоби специфичен смисъл, който не е простото преминаване от една фаза или състояние в друга/о. Особеностите на прехода обаче не са предмет на тази дискусия, преходът е повод, за да се съсредоточи вниманието върху появата на медийната периодика в България и да се обсъдят нейната социална роля и въздействието й върху изграждащите се демократични медии. За целта на настоящата публикация ще представя само кратка ориентировъчна дефиниция, която улавя и формулира във възможно най-сбита форма същността на явлението, а именно – преминаването от недемократична към демократична политическа система, като веднага правя и уговорката, че подобно определение може да има вариации и допълнения. Преходът има и специфични характеристики в различните общества.
 „В най-широк смисъл демократичният преход е промяна от недемократична към демократична политическа система. С други думи, преходът обикновено се определя като интервал между два политически режима, като период между падането на стар недемократичен режим и консолидирането на нова демократична политическа система“ (Maldini, 2007).
Авторите обясняват, че социалните науки са били „по-скоро неподготвени за рухването на комунистическите общества в края на 80-те“ (Maldini, 2007). Въпреки силната критика срещу т. нар. реален социализъм, никой не предвиждал падането на комунизма. Когато това се случва, никой не може да предскаже колко дълъг ще бъде периодът на преход в Централна и Източна Европа и колко дълбоки биха били промените в западния свят, причинени от разпадането на източния блок. „Това оказа силно влияние върху изследването на условията за трансформиране и консолидация на демокрацията и развитието на теорията на прехода, която дотогава беше в сянката на доминиращата теория на модернизацията“, заключава Малдини. (Maldini, 2007). 
Обичайно преходът се коментира  от политико-социална и от икономическа гледна точка като явление, което предизвиква дълбоки и трайни промени в обществото и води до определени социални последици. В България по правило изрично се подчертават разделенията, настъпили между хора и социални групи вследствие на прехода. Приватизацията, смятана за несправедлива и аморална предимно от левите партии в България, все още се обсъжда и е тъмната емблема на прехода. В крайна сметка, както и във всички други страни от Централна и Източна Европа, всяка приватизация сама по себе си е по-добра, отколкото отсъствието й. В статията си „Грозна, но работи“ икономистът Георги Ганев коментира различните резултати от приватизацията като процес,  който стои в основата на прехода. Авторът отхвърля хипотезата, че приватизацията е имала отрицателен ефект върху икономиката, признава, че е била неравномерна в различните сектори, но заявява, че няма такова явление като идеална приватизация.
„Една от важните последици от прехода е приватизацията. Със сигурност е сред най-противоречивите. От определена гледна точка приватизацията е окончателният обществен процес на прехода от тоталитаризъм към пазарна демокрация. По своята същност преходът е време на постоянно отнемане на части от общата власт на държавата върху вземането на решения за съществуването на хората и предаването на тази власт в ръцете на отделни „частни“ граждани. Това важи не само по отношение на бизнес решенията, но и в области като политика, култура, наука ... Но именно в икономическата сфера прехвърлянето на ценни държавни ресурси в частни ръце изглежда най-противоречиво и беше критикувано. България е особено добър пример в това отношение“, заявява Ганев. (Ганев, 2009) 
В цитирания абзац обаче преходът е представен не само като икономическа трансформация, а като конгломерат от трансформации, като се намеква, че това е сложен (и най-вече противоречив) процес на замяна на монолитната и повсеместна социалистическа държава с други несъществуващи досега градивни елементи на демократичната държава, които можем да изброим в детайли – жизнеспособен бизнес сектор, разнообразни политически партии, плуралистична култура, наука, лишена от обвивката на комунистическата идеология, а бихме добавили и ново активно гражданско общество и свободна медийна система (последните не са изрично посочени).
Многообразието на прехода може да бъде разкрито и анализирано чрез прилагането на системен подход. Добек-Островска (2019) подчертава значението на системния анализ специално в изследването на политическите процеси. Тези процеси сами по себе си имат сложна структура, като елементите им са взаимно свързани и взаимно си влияят. Политическата система не съществува във вакуум. Тя се развива и расте вътре в социалната система и наред с нея възникват и други системи, като икономическата или медийната. Всички те са тясно свързани помежду си. (Dobek-Ostrowska, 2019)
Медийният преход не е свързан само с политическите промени в страните от Централна и Източна Европа. Технологичните нововъведения в този период амалгамират с политическия преход и с необходимостта от дерегулиране. „разпадането на съветския блок съвпадна с глобалната аудио-визуална революция и с прогресивната приватизация на медиите в Западна Европа. Тези два глобални процеса, технологични и икономически, трябваше да повлияят на формирането на младите демократични медийни системи, развиващи се върху пепелта на комунизма“, заключава Добек-Островска. 
Особеностите на българския медиен преход, който в по-голяма степен може да се окачестви като интуитивен, а не като планиран, са обект на анализ от MEDIADEM,  европейски изследователски проект за медийните политики и регулиране в 12 държави членки на Европейския съюз (ЕС) и две страни кандидатки. Това е съвместно, интердисциплинарно начинание на 14 партньорски организации, финансирано от ЕС. Целта на MEDIADEM е да проучи конфигурацията на държавните медийни политики и тяхното въздействие върху свободата и независимостта на медиите. Освен това той се стреми да разбере и ролята, която ЕС и Съветът на Европа играят в медийната политика и регулиране в европейските страни. Авторите изтъкват, че в хода на бързите промени, породени от прехода към либерална демокрация в България през 90-те години, медийната политика не е сред приоритетите на основните политически и други участници. По-скоро развитието в тази сфера е резултат от общия стремеж към либерализация и по-малко регулиране във всички сфери. Идеята е, че тези основни начала спомагат да се реализират ценностите на свободата на изразяване и да се подобри достъпът до информация в обществен интерес. Както подчертават авторите, „българската медийна политика е резултат от сложно взаимодействие между различни участници, които губят ясно дефинираните си идентичности и роли. Следователно не трябва да е изненада, че последвалата медийна политика е по-скоро резултат от моментни събития на различни интереси, отколкото от планираните, балансирани, широко обсъждани и широко приети мерки.“ Прекалената либерализация в началото и последващото несистемно развитие водят до еклектична и нестабилна медийна система, която е „доминирана от политически и корпоративни интереси“. Като цяло българската медийна среда изпада в състояние на нормативно объркване и изостава от изискванията на цифровото общество, което поставя нови по-сложни императиви. „При липсата на ясни нормативни стандарти, медиите в България все повече се разглеждат като разширение на партийни или корпоративни стратегии“ е заключението на авторите от MEDIADEM. (MEDIADEM. European Media Policies Revisited, 2013)
Медийният преход може да бъде пресъздаден и чрез специалния понятиен апарат на медиите. Той може да бъде разкрит чрез термините, използвани за нуждите на журналистиката. Речникът „Думите на медийния преход“ (2010) заявява като своя цел да определи и да осмисли промяната, настъпила в медийните практики през последните две десетилетия. Книгата се стреми да обрисува прехода със средствата на актуалните за отделните етапи медийни термини. Чрез различни понятия медийният преход се дефинира в зависимост от няколко критерия: програми, публика, регулиране - саморегулиране и околна среда. Добавен е и още един критерий въз основа на политическия опит на България  – политическа публичност. Речникът се опитва да изясни медийния преход като специфично явление с езика на медиите и като феномен само на аудиовизуалните медии.
Като обобщение бихме могли да подчертаем, че всички гледни точки към изучаването на прехода са валидни и имат своята стойност – по-общи и тясно специализирани. В най-обща перспектива обаче, като се опираме на цитираните източници, е правилно да свържем медийния преход с общия преход и да го схващаме като елемент и фактор от него, а не като изолирано явление само за себе си. Разглеждайки процесите на не особено оптимистичния и противоречив национален фон от този период, може да се твърди, че появата на медийните списания е нов и обещаващ резултат вследствие на демократичните промени, отразяващ и подкрепящ развитието на демократичната медийна система. Друг е въпросът, че публикациите представят желаното, идеалното, принципното, което не само не среща разбиране и одобрение, но дори и не е било забелязвано в голяма степен от политическите елити. Списанията представят и едно ново научно-изследователско поле – медийната област, която обхваща условно социологическите медийни изследвания, журналистическите изследвания, политическата комуникация и медийното право. В България обаче и досега тази област не се смята за достатъчно самостоятелна и сериозна база за изследвания. Медийните проучвания се развиват в комбинация с изследвания в други дисциплини, напоследък все повече съвместно с медйния маркетинг и PR-а.
Събитията на прехода извеждат в публичната сфера и нова група експерти, специалисти в областта на медийните системи, законодателството и регулирането. Успоредно с първите стъпки към създаването на дуалистичния медиен модел в България се появяват и публикации, които обсъждат основните международни актове и национални медийни модели, както и необходимостта от реципирането им у нас. Отначало тези статии са информативни както за специалистите, така и за широката общественост, но когато се появяват и книги по темите, подходът се развива от описателен към аналитичен. С времето преподаваните дисциплини и учебните материали в университетите и колежите също се променят и подобряват като цяло, въпреки че се ориентират повече към нуждите на практиката, а не към развиването на същинска медийна теория. Медийната теория, доколкото я е имало, не е напълно оригинална, а е свързана в по-голямата си част с повторението на изводи от международни актове и конференции и с представянето на идеите на чужди автори. Такъв подход не е излишен, защото доближава националната практика до регионални и световни дискусии и до същинския стълб на медийните изследвания – човешките права. Централна тема на медийната система е как институционната свобода на изразяване, на която тя е носител, е гарантирана и дали съществуващите гаранции са наистина ефективни.
В съвременната държава институционата свобода на изразяване произтича от индивидуалното право на изразяване и информация като основно гражданско и политическо право, подпомагащо осъществяването и на други права. Един от влиятелните изследователи на съвременните медийни системи, проф. Ерик Баренд, коментира, че в либералните общества свободата на радиоразпръскването е важна ценност, така както свободата на печата е била за последните два - три века. Тази свобода означава „свобода от контрола на правителството или държавата“. (Barendt, 1995, p.34) Свободата на радиоразпръскването се отнася до институционна автономия, а не до набор от индивидуални права да се говори свободно по радиото и телевизията. (Barendt, 1995, p.41) В този контекст свободата на медиите и нейните гаранции имат своите особености.
Интересен е възгледът на видния френски историк, социолог и политолог Пиер Розанвалон за мястото на медиите в сложната съвременна демократична държава. (Розанвалон, 2012, с.67) Той свързва медиите с „рутинната и функционална форма на една демокрация на надзора“, където гражданското общество е активен участник. Розанвалон анализира задълбочено и Интернет, който според него изразява непосредствено общественото мнение. Авторът не търси толкова политическото измерение на мрежата по посока на демокрацията на участието, а нейната функция за подпомагане на „бдителността на гражданите, разобличаването и оценяването“ – тези механизми на „контрадемокрацията“ или на стремителното нахлуване на гражданите в демократичните процеси извън институциите. (Розанвалон, 2012, с.70) Интернет въплъщава общото пространство на активно наблюдение, което не е институционализирано, а е спонтанно и истинско за потребителите на мрежата – те му вярват, защото го формират и движат, а то оживява и набира мощ чрез техните публикации, стремежи и планове. Ражда се нова публичност. Затова именно тук възникват както критичният поглед към съществуващите органи, така и множество отклонения и манипулации. Тази динамична функционална демокрация, подбудена от новите взаимоотношения на възпиране и контрол и улеснена от технологичните промени, както и ролята на свободата на изразяване за нейното подхранване очертават обхвата на бъдещите медийни изследвания, които биха взели като отправна точка именно демократичната гражданска култура на цифровия век. 

3. Периоди в развитието на медийните издания
[bookmark: _Hlk173229459]Предложените тук периоди в развитието на медийните издания в България са условни. Разграничението е направено и с оглед на други извънмедийни събития, които са  имали решаващо социално-политическо значение по времето на прехода. 
Няколко проблема могат да бъдат определени като централни в началния преходен период 1989 - 2000. Те поставят основите на новата област на научноизследователски и преподавателски усилия и допринасят за формирането на разбирането за носещата конструкция  на свободната и независима медийна система:
-  утвърждаване на свободата на изразяване и информация като основно конституционно право;
-  приемане на закон за медиите;
- създаване на независим регулативен орган в областта на радиоразпръскването;
- закрепване на дуалистичната медийна система – засилване на независимостта и превръщането на държавните медии в обществени;
-  развитие на саморегулирането на медиите.
Периодът се характеризира с обществена активност и повишен интерес към медийните проблеми, към свободата на изразяване, достъпа до информация, публиката е чувствителна към всеки намек за цензура, това е период на ентусиазъм и приповдигнатост от страна на професионалните и научните среди, елитите „флиртуват“ с медиите.
Тъй като националната медийна система се стреми да подражава на по-модерни модели, създадени в други държави, някои от първите списания в България са спонсорирани от международни организации и фондации (основно „Отворено общество“, „Фридрих Науман“), също от банки и фирми. Международният опит е постоянно във фокуса на вниманието по отношение на структурата на медиите, регулирането им и превръщането на демократичните журналистически норми във всекидневна практика. Друга особеност на списанията е тяхната мултидисциплинарност – списания като споменатия „Демократически преглед“ могат да се нарекат библии за култура, наука и гражданска просвета в преходния период. Цитираното списание редовно поднася статии, свързани с философията, религията, изкуството, правото, медийните изследвания и гражданското образование. 
След като спонсорските организации се оттеглят от България или преориентират целите и приоритетите си, публикуването на някои медийни списания е прекратено (например списанието „Четвърта власт“).
С поемането към членство в Европейския съюз (ЕС) (1995) и с възприемането на европейските модели тенденциите в медийните анализи и изследвания се променят. Проблемите, които се обсъждат през този период, са свързани приоритетно с европейската интеграция, с транспонирането на директивата за аудиовизуални медийни услуги и с популяризирането на други европейски актове, главно препоръки на Съвета на Европа и Конвенцията за трансгранична телевизия (ЕКТТ), както и с присъединяването към нея. Тъй като премането на закона за електронните медии закъснява във времето и е наложено и вето върху първия закон за радиото и телевизията, отново фокус на обществена битка е приемането на такъв закон, за който се предполага, че ще уреди правилата на играта в обществен интерес и ще ограничи влиянието на политическите сили върху медиите. Медийните списания се развиват като инструменти за научни и обществени дебати и изследвания за подобряване на медийната среда. В един момент обаче България сама трябва да намира пари за подпомагане на издаването на специализирани списания и книги, вкл. и в областта на медиите.Това става постепенно чрез различни европейски проекти.
Поради разширяването на цифровите услуги печатните издания се изправят и пред конкуренцията на електронните Интернет издания. С настъпването на цифровизацията много списания от златното време на първата медийна периодика вече са история. Появяват се обаче онлайн издания, блогове, портали. Някои от тези легендарни издания като „Демократически преглед“ се опитват да преминат в онлайн формат, но това не винаги е възможно.
В България не е имало по време на прехода, няма и сега редовно излизащи медийни списания, които да публикуват статиите си изцяло на английски или на друг език, което значително ограничава възможностите за преодоляване на провинциализма и локалните спорове и за постоянно свързване на местните дискусии с европейските и глобалните дебати. Наличието на подобни списания би позволило да има постоянен обмен между български и чуждестранни учени. Такива списания биха популяризирали български изследвания сред чуждоговорящата публика. В това отношение Полша направи най-успешния пробив от посткомунистическите държави с „Централноевропейско списание за комуникация“ (ISSN 1899-5101) (“Central European Journal of Communication”, https://www.cejc.ptks.pl/), което е официално издание на Полската комуникационна асоциация. Успехите му са свързани и с високия международен престиж на асоциацията. Списанието участва в критични дискусии по теми на комуникациите и медиите в Централна Европа и извън нея. Същевременно то представя широк спектър от теоретични и емпирични изследвания. Темите и рубриките са разнообразни – публикуват се рецензии на книги,  доклади за конференции, интервюта с учени и медии (политици и журналисти). По този начин Централноевропейското списание за комуникации се стреми да формира медийна култура и научноизследователска атмосфера, които подпомагат усъвършенстването на медийните системи и отговорната и качествена журналистика.
Вторият  условен период  от развитието на медийната периодика у нас (2000 - 2007) може да се характеризира с ключовите думи „удовлетвореност от постигнатото“ и „присъединяване към ЕС“ (2007). В детайли това означава изпълнение на политическите критерии за присъединяване към европейското семейство, вкл. и в медийния сектор. Този период е наситен с динамизъм поради необходимостта да има видими резултати от процеса към европейско членство. Темите, които преобладават в медийните публикации, са отново свързани с европейските медийни стандарти. В светлината на тези дискусии подобряването на Закона за радиото и телевизията и намаляването на политическия натиск върху незивисимия регулативен орган за медиите са отново на дневен ред. 
Третият период 2007-2011 г. пак условно можем да наречем период на отрезвяване и разочарование. Членството в ЕС вече е факт, но нерешените проблеми остават. Създава се политическо статукво, което владее медиите. Ключови въпроси, които се третират в публикациите, са:
- опити за задълбочено и критично осмисляне на прехода на българските медии;
- трансформацията в различните видове медии;
- цифровизацията на медиите, както и свързаните с нея пречки и политически скандали;
- проблемите на националните медии и дали те наистина притежават характеристиките на обществени медии.
Книгите, които са отпечатани в този период, са финансирани главно по проекти – например Пешева, М., Петров, М., Райчева, Л. („Телевизионната среда 2001-2011“, „Програми, аудитория, реклама, регулиране, дигитализация“ (2011), както и споменатият речник „Думите на медийния преход“ (2010), които се занимават главно с тенденциите в развитието на българските електронни медии.
С разпространението на новите медийни и комуникационни услуги възникват проблеми, свързани с функционирането на Интернет и със съотношението между различните средства за комуникация, със запазването на мрежата като свободно и достъпно средство за информация, размяна и общуване, със социалните медии и защо те въздействат с огромна сила върху съзнанието на хората. Предизвикателствата пред медийното регулиране в новата медийна среда и проблемите на журналистиката, както и политическият натиск върху медиите при тези условия, стават водещи теми. Разнообразяването на медийните канали и конкуренцията между тях води до усложняване на въпросите за финансирането на медиите,	за приложимите бизнес модели, за усъвършенстването на обществените медии и на тяхната обществена мисия,  които от своя страна изискват съответно нови познания и подходи. 
От по-ново време датират издания, които поставят  ударението върху медиите, PR, журналистиката, бизнес комуникацията и рекламата. Такова електронно списание е например „Медии и обществени комуникации“ (https://www.media-journal.info/css/img/logo.gif), което публикува и до днес статии относно журналистика, история, култура, бизнес комуникации, реклама и медии, но не от ъгъла на теоретичното осмисляне на самите медийни системи и тяхната основа – свободата на словото, а по-скоро като сбор от разнообразни въпроси на медийната и журналистическата практика.
Четвъртият период в развитието на медийните списания –  от 2011 г. досега –  показва, че преобладават практически теми, свързани с рекламата, имиджа на институциите и на политиците, изразява се негативна позиция по отношение на българските медии и журналистиката, които в голямата си част служат на политическата върхушка, изисква се прозрачност на собствеността върху медиите. Рядко обаче има силна и безкомпромисна позиция за промени, както и какви точно да бъдат тези промени. Липсват конкретни модели за преодоляване на незавидното положение, в което се намират българските средства за комуникация. Обявено е, че преходът е завършил, а острието на общественото мнение на прехода е притъпено, пропуснати са възможности. Всичко това води и до разочарование и апатия у обществото, което очаква медиите в България да са независими и действени, да изпълняват ефективно ролата си на „четвърта власт“, да изразяват самостоятелни мнения. Основни проблеми, които се повдигат, са свързани с ролята на медийните олигарси, с натиска върху медиите и журналистите, ниското качество на журналистическата работа, PR и рекламата. Прави впечатление широкото копиране на информация от чужди издания без аналитичното й осмисляне. За това допринасят и вездесъщият Интернет, както и комуникацията в социалните мрежи. През последните години медийните проблеми в България са свързани и с фалшивите новини и борбата с тях, които са световен проблем. Тази тема обаче често се политизира и се тълкува пристрастно. Не присъстват обаче сериозни изследвания за отговорността на платформите за публикувано съдържание, за стимули за насърчаването на качествена и отговорна журналистика и др.
От 2017 г. Великотърновският университет „Св. св. Кирил и Методий“  издава списанието „Медии и комуникации на 21. век“ (http://journals.uni-vt.bg/mc/bul/arch.aspx) Списанието е научно рецензирано издание на Филологическия факултет. Излиза един път годишно в електронен и в печатен формат. Редакционната колегия включва наши и чуждестранни специалисти, което е доказателство за амбицията да се утвърди като уважавано национално и международно издание. Обхватът е широк.  „Медии и комуникации на 21. век“ представя продукцията на университета и на други български учени в областта на медиите, политическата комуникация, медийния мениджмънт, маркетинга, връзките с обществеността, както и изследователските проекти на някои чуждестранни гости. Преобладават въпроси, свързани с журналистиката, с политическия дискурс, изборите и фалшивите новини, като публикациите не се занимават в голяма степен със структурата, управлението и регулирането на медийната система, а повече с медийното съдържание. За момента управленско-организационните теми, свързани с медиите, остават незасегнати задълбочено или само инцидентно засегнати.
Може да се обобщи, че старите традиционни медийни списания до голяма степен са заместени и от по-гъвкави онлайн версии, уебсайтове или блогове, което не изключва съществуването на различни журналистически форми и средства за комуникация. Няма значение къде ще се отпечатат статиите, дори и в по-популярни, ненаучни версии, важна е бързината – мненията да стигнат до публиката. Някои от новите електронни медийни списания в България (NewMedia21) се развиват много бързо. Те са по-динамични като структури и предоставят форум на млади автори да публикуват своите проучвания. NewMedia21 например функционира от 2011 г. Започнало като онлайн издание с кратко съдържание, списанието разширява обхвата си през годините и публикува материали върху все повече теми предимно от областта на журналистиката. Срещат се обаче и статии относно медийно законодателство, жените и тяхната професионална изява в медийната област, както и социологически и монитърингови проучвания, които са от значение за практиката.
Понастоящем по-фундаментални медийни въпроси може да се очаква да се изследват в годишниците на факултетите по журналистика на съответните университети. Намират се изолирани статии и в годишниците на други факултети, в сборници от статии, публикувани по различни поводи и годишнини и в списания по други дисциплини (право, социология, политически науки). Наборът от теми и качеството са смесени и неравномерни. Някои от статиите се занимават със съдебната практика на европейските съдилища и въпроси, произтичащи от съдебните решения в тясно юридически смисъл, други информират за социологически изследвания. Повечето от тях обаче не анализират въпросите, а осведомяват публиката. Откъслечни публични дискусии се възобновяват по повод на опити на управляващите мнозинства да създават закони, свързани с медиите и журналистиката или със социалните платформи и фалшивите новини, които зле прикриват желанието на политически и корпоративни кръгове за цензура и вмешателство в работата на средствата за масова информация (подобни опити са например проектите за закони срещу фалшивите новини, които упорито се налагат от някои партии в България). Тези дискусии обаче трябва да не остават инцидентни, защото проблемите са комплексни, взаимно обвързани и продължаващи. Това, което категорично липсва и което някои периодични издания се стремяха да правят по времето на прехода, са последователните и интердисциплинарните изследвания, които биха позволили медийната система да бъде изучавана систематично и в различни проекции.
Всеки месец преглед на случващото се в региона и в страната се прави от доклада по медийната програма за Югоизточна Европа на фондация „Конрад Аденауер“ (KAS). Електронното издание информира относно различни събития у нас и в другите балкански държави, но изразява и критична позиция за констатирани нарушения на свободата на изразяване и свободата на медиите (https://www.kas.de/bg/web/bulgarien)  
Може да бъде подкрепено общото наблюдение, че доминирането на онлайн изданията води до отхвърляне на критично аналитичната функция на книгите/публикациите като остаряла и ненужна. „Копи-пейст“ моделът е завладял умовете на хората, особено от младото поколение, които черпят интелектуални импулси главно от социалните мрежи. Една от очертаващите се тенденции в медийните списания в България сега е, че те се интересуват не толкова от фундаментални проблеми в медийната област, а пристъпват повече към практически ориентирани, непосредствени въпроси, преплетени с рекламни и PR теми. Теоретичните анализи са рядкост. Солидни национални и сравнителни изследователски проекти липсват. Някои от статиите изглеждат повече като компилации и се основават само на събрана информация в Интернет. Така че картината е доста пъстра, но се разполага повече между долното и средното ниво на оценка. Медийната проблематика предстои да бъде интелектуално въздигната и обогатена със сериозни анализи и оригинални идеи, които трябва да осмислят съществуващото положение в контекста на новата цифрова действителност.
В заключение на тази обща част бих подчертала, че създаването и развитието на медийни изследвания и медийните списания в България е позитивен елемент на прехода към демокрация и с интелектуална енергия подпомага изграждането на свободни и независими медии в страната и в региона. По-точно, това е елемент от утвърждаването на нова култура и отношение към медиите като институции и стремеж за научното осмисляне на техните проблеми. Този процес доведе до появата и на нова група специалисти с професионален поглед върху многообразните медийни теми (не само журналистическите). За съжаление в момента в България медийните експерти  – дори тези с международен авторитет и опит – не са търсени активно за консултации нито за промените в законите за медиите, нито във връзка с подготовката на нови регулативни инструменти, които да отговорят на предизвикателствата в новата медийна среда. Така тези специалисти са все в позицията на критикуващи, а не на създаващи политики и регулативни рамки. Дори на пасивно изчакващи развитието на събитията. Прави впечатление и друга практика, която говори за липса на плуралистичен подход – търсенето на определени лица като експерти и затваряне на експертизата само около тях. 
Извън общия печат няма характерни и популярни медийни списания, в които дебатите могат да се задълбочат и чисто публицистичните дискусии да преминат в теоретични, които да станат основа на нови видове медийна политика. Систематичността и обвързването на подготовката, практиката, теорията и политиката в областта на журналистиката, медиите и комуникацията в България, за които говори проф. Добек-Островска в цитираната книга, са все още едно добро пожелание.
Би могло да се обсъди дали медийните списания, ролята им като фактор в медийните реформи, стилът, езикът и традициите, заложени в тях, да станат център на широк сравнителен изследователски проект в страните от Централна и Източна Европа. Първата фаза на този многостранен процес обаче е изследването на тяхното място и принос на национално равнище. Затова в настоящата студиа се преминава към емпиричната част, в която ще бъдат изследвани конкретни публикации и ще бъде анализирана връзката им с етапите от изграждането на медийната система в България.

4. Емпирична част: Медийните публикации в списание „Демократически преглед“ и българската медийна система

Списание „Демократически преглед“ е списание на либералната общност, орган на Радикалдемократическата партия. Излиза в София през периода 1902-28 и отново след промените от 1994 г. до 2002 г. Обявеният за 2003 г. брой не се намира в нито една библиотека, а броят от 2004 г. е тематичен и посветен на унгарските литературни и политически проблеми. За 2005 г. отново читателите са уведомени да очакват поредната книжка с всички рубрики, но издаването на списанието очевидно прекъсва.
„Демократически преглед“ се фокусира върху либералната рамка за развитие на обществото. Печата откъси от произведения на Фр. фон Хайек, Лудвиг Ерхард, Фриц Болкещайн, Карл Попър. Последователно се проследява и развитието на медиите след демократичните промени и заменянето на пропагандната комунистическа машина с демократична медийна система през призмата на определени  принципи и условия. В първите години след 1989 г. дружество „Гражданин“ организира дискусии по горещи теми на прехода специално в областта на политиката, културата, медиите, малцинствата. Списанието отразява подробно журналистическите протести в БНР, както и кръглите маси, посветени на съдбата на Ефир 2, на чуждите програми в българския ефир, даването на лиценз на първия български частен телевизионен оператор и измененията на закона за радио и телевизия. Материалите са ценно свидетелство за времето на активна институционна и интелектуална трансформация в България. Интердисциплинарната перспектива към изучаване и подпомагане на създаването на свободни и демократични медии в страната е без аналог в други издания от този период (дори и днес). Списанието служи на целите и на медийното образование, като публикува широк кръг материали относно медийната среда, информационното общество, цифровизацията на медиите, развитието на видеото и навлизането на мултимедията в България.
Следват кратки обзорни представяния на публикации, свързани пряко и косвено с темата за възникването и развитието на демократичната медийна система у нас, след което проблемите и насоките в материалите ще бъдат обобщени. Изследвани са общо 70 статии. 
Направен е и кратък анализ на съотношението мъже-жени сред авторите за този период, писали или превеждали за „Демократически преглед“. Това допълнително сравнение е свързано с разбирането за многостранния принос на различни специалисти към теоретичното осмисляне на процесите за създаването на новите медии в България. Авторите са както национални, така и чуждестранни експерти, в случая последните публикували главно в немски и френски вестници и списания. В групата на българските медийни експерти е забележимо присъствието на жените, които оформят едно много силно ядро изследователки, развило се по-нататък в прехода и след него. Тези жени пионери в медийната наука показаха отдаденост и последователно преследване на целите си, висока интелигентност и упоритост в един мъжки свят. Някои от тях съчетаваха  изявите на независими експерти у нас и в чужбина. „Демократически преглед“ беше едно успешно начало за тях. Те се стараеха да създават и мрежи между наши и чужди  учени в областта, което би могло при повече внимание и професионална подкрепа да бъде благотворно за популяризирането и обогатяването на българската медийна наука и да служи като основа за нейното надграждане. За съжаление в повечето случаи всеки се стремеше да действа и да се утвърждава самостоятелно, но макар и на индивидуална плоскост постиженията са забележими. Разбира се, това е тема за друго голямо изследване – жените и ролята им във  и за българските медии, вкл. в медийните изследвания, и как демократичният преход спомага за разгръщането на техния потенциал. С оглед на конкретната цел статиите са анализирани от гледна точка на това, да се открият евентуални разлики или нюанси в тематиката и подходите между авторите мъже и жени.

Брой  5-6 , май-юни 1994, година XXVII
Документи на международната общност: Към една европейска медиа- конституция
Материали – 2
Владимир Михайлов. Новата телевизионна стратегия
Статията проследява основно промените в телевизионната комуникация в Европа от началото на 80-те години и скицира рамката за развитието на електронните медии. Подчертава се ролята на технологичното обновление като фактор и се изтъкват новите начини за разпространение на програми – спътник и кабел. Вторият фактор за промените е нарастващата световна подкрепа за дерегулирането и свободното развитие на комуникациите. Всичко това води до създаването на дуалистична телевизионна система, която заменя съществувалата до 80-те години контролирана държавна телевизия. За да работи нормално, дуалистичната телевизионна система се нуждае преди всичко от законово устройство на своето положение. Най-невралгичният пункт във всеки закон за телевизията е уредбата на специален национален обществен съвет. След като се конструира този орган, телевизионните организации стават наистина независими, защото излизат извън опеката на трите власти в държавата. Така медиите се превръщат в четвърта власт в държавното устройство. За да отрази адекватно промените в телевизионната комуникация на европейско равнище е приета и Европейската конвенция за трансгранична телевизия (ЕКТТ) на Съвета на Европа през 1989 г. 
Европейска конвенция за трансгранична телевизия и директива на СЕ (текст на български език)
Автори: един мъж


Брой 8, октомври 1994, година XXVII
Медиите: възможности и политика
1 материал преводен
Мултимедийната революция
Киара Соттокорона и Джанкарло Скотуци. Мултимедийната революция
Статията се занимава с променената представа за комуникациите. Интерактивната телевизия обещава компютърът от средство за обработка на данни да се превърне в канал за комуникация, а телевизията – в отворен прозорец, чрез който да пътуваме в света на информацията и развлеченията. Действащите лица в света на мултимедийната революция са Sip, TELETTRA, RAI, PENTA и др. Дават се примери от света на мултимедията, цитират се примери за промените във финансовите сделки чрез телекоманди, описва се новото развитие на бизнеса и на образованието. Подчертава се силното въздействие на конвергенцията върху филмовата индустрия, появата на телетуризъм, телемедицина, телешопинг, телеработа. Споменава се и началото на интелигентните градове.
Автори: един мъж и една жена

Книга 6-7 август/септември, 1995, година XXVIII
Медиите – възможности и политика
2 материала – единият преводен, другият авторски
Стивън Голдбърг.  Обществен достъп до държавната информация
Статията обсъжда публичността и достъпа до държавна информация от частни лица в светлината на американското законодателство. Основен принцип е ограничаването на цензурата, въплътен в Първата поправка на Американската конституция. Законът за свободата на информация е подписан от президента на САЩ Линдън Джонсън през 1966 г. Според него демокрацията функционира най-добре, когато гражданите разполагат с всички възможни сведения, които не вредят на националната сигурност. Законът търси разумния баланс между нуждата от откритост на държавната власт и от опазването на сигурността като висш интерес на обществото. Направени са препратки към Закона за неприкосновеността на личния живот от 1974 г., британската практика за достъп до държавни сведения и канадския Закон за публичен достъп до информация от 1983 г. Засегнат е и въпросът за достъп на телевизионни камери до заседанията на съда – постепенно това става практика в САЩ, по-често по граждански дела, но нерядко и по наказателни дела. 
Предстартовият брояч е включен, сп. Wirtschafts Woche № 19, 1995
Описват се промените в издателския бранш под натиска на новите технологии. Посочено е пълното преобразуване на печатарския сектор и превръщането на предприятията в звена за медийни услуги, отбелязано е специално стремителното навлизане на мултимедията и предстоящото цифрово производство на списания.
Автори: един мъж

Книга 8-9  октомври-ноември 1995, година XXVIII
2 материала – единият авторски
Към Европейската медийна конституция
Директива на ЕО „Телевизия без граници“, приета 1989 г.-текст
Бисера Занкова. Някои проблеми на изменението на Директивата на Европейската общност  „Телевизия без граници“ и синхронизирането й с Конвенцията за трансгранична телевизия (ЕКТТ)
Статията анализира връзката между двата основни европейски акта, посветени на медиите. Още от създаването си те се развиват паралелно и целта очевидно е взаимно да се допълват. Директивата излиза от конкретни икономически критерии и е насочена към създаването на единен европейски аудиовизуален пазар. Конвенцията за трансгранична телевизия третира проблемите на трансграничното разпространение на телевизионни програми с оглед запазването на свободата на изразяване и културния плурализъм. В основните разпоредби обаче разликите са незначителни – и двата инструмента следват ценностите на европейската конституционна традиция. Директивата трябва да бъде изменена поради изискванията на развиващите се европейски общества и поради икономически, културни и правни съображения. Освен единният европейски пазар целта е да се утвърди и стабилен ред за трансгранично излъчване, без да се нарушават основните принципи за свобода на предаване и препредаване на програми. Измененията на директивата се опират и на практиката на ЕКТТ. Тези изменения в основните европейски актове трябва да намерят място в очаквания шест години след промените в България закон за радиото и телевизията. Закъснението в транспонирането на директивата от новите демокрации може да работи относително в тяхна полза, за да преосмислят натрупания опит и да преориентират националните си аудиовизуални стратегии, както и да определят по-ясно насоките на медийната си политика в рамките на ЕС. Това ще позволи и привеждането на националното законодателство в съответствие с европейските изисквания, за да могат до приемането им за пълноправни членове в Съюза, тези страни да се възползват пълноценно от всички възможности за ефективно участие в трансграничното телевизионно излъчване. За България процесът може да се окаже труден и комплициран за разлика от Полша и Чехия например, където подобни усилия се вписват естествено в прогресивното им  икономическо и социално развитие в този период. По времето, когато е писана статията, Полша например е член на ЕКТТ, а двете страни отдавна са приели закони за електронните медии. За съжаление в България процесите се бавят, не е намерен пътят към инкорпорирането на принципите на ЕКТТ и се водят непродуктивни и отдалечаващи страната от европейските медийни ценности спорове относно това, дали въобще е нужно да бъде приеман закон за електронните медии. Тези противоречия сами по себе си създават и нестабилна и хаотична национална обстановка по отношение на средствата за масова комуникация.
Медиите – възможности и политика 
Дискусионна кръгла маса „Чуждите програми в българския медиен пейзаж“, 15 юли 1995 г., зала 4 на НДК 
Целта е да се обсъди адаптирането на чужди програми и формати към „българската медийност“. Обсъжда се и функционирането на чуждите радиостанции, които губят мястото си в българския медиен пейзаж, след като пада цензурата и има плурализъм на предаващи субекти. Изследват се и аудиторията и нейните предпочитания. Някои от чуждестранните програми са съобразени с европейския дух като CNN например, а TV5 е адаптирана за франкофонска аудитория. Не може да се изземат честотите на тези програми изведнъж, а да се остави всичко на еволюционното развитие и на разширението на кабелното разпространение в страната. Чуждите радиостанции могат да останат да предават като алтернатива на къси и средни вълни. Не трябва да се налага национален монополизъм. Задължителна квота от националния ефир трябва да се задели за програми на външни продуценти. Плурализмът на гледни точки е много важен. Имало е интерес от големи чужди печатни групировки към български вестници, например към вестник „Демокрация“ и са водени преговори с групата „Ерсан“. По политически причини офертата е била отхвърлена. Поставя се и въпросът за раждането на Временния съвет по радиочестотите като лична договорка между председателя на Комитета по пощи и далекосъобщения и Комисията за радио и телевизия към НС. Това е „присвояване на изпълнителна власт, което се случва в редица демократични страни, когато органи на една власт навлизат в сферата на други власти“. В България обяснението е, че се е постъпило по този начин, защото ако се е тръгнало по пътя на закона, това  би отнело дълго време и процесът на създаване на частни радиостанции и проникването на чужди програми според Мих. Неделчев нямало да се разрасне. Ако този компромис не е направен тогава, нямало да се появят частни радио и телевизионни станции. Пускането в ефир на новите и независими радио и телевизионни програми стимулира българската култура и само по себе си е положителна стъпка. Кабелизацията обаче в този период практически е нелегална в цялата страна. Това предизвиква острата реакция на западните партньори. Като някаква мярка МС подготвя единен регистър на радио и телевизионните честоти в България. Подчертана е необходимостта от създаването на национален български продукт. Предупреждението е, че въвеждането на модела на независимите продуценти ще струва поне 3000 души уволнени от БНТ.
Автори: една жена

[bookmark: _Hlk173260739][bookmark: _Hlk173231021]Брой 10, 1995, година XXVIII
Медиите – възможности и политика
Материали: 3 
Хроника на протеста в БНР
Началото на протестите е поставено с декларация от журналисти от Програма „Хоризонт“, които се оплакват от административен диктат при подреждане на новините, безпрецедентен контрол и ограничаване на достъпа на журналисти до микрофона. Форма на натиск и цензура са и финансовите санкции за журналисти, неубедително замаскирани с трудно доказуеми нарушения на технологичната дисциплина.
Съобщение на генералния директор на БНР, отворено писмо на Михаил Неделчев, председател на Комисията за радио и телевизия в 36-то Народно събрание до председателката и членовете на Парламентарната комисия за телевизия, радио и БТА към 37-то Народно събрание, протест срещу уволнението на седем водещи журналисти и зам. Генералната директорка на нацоналното радио Райна Константинова, призив за демократични реформи в радиото, „Телефон на слушателя“ (19 декември 1995 г.) по повод уволнението на известни журналисти, шестчленна работна група на парламентарната комисия изслушва протестиращите, които с примери доказват пряка политическа намеса в дейността на БНР. Подготвени са два коренно противоположни доклада, като с мнозинството на социалистите в Комисията за радио, телевизия и БТА е приет единият от тях. В доклада се посочват професионалните проблеми, останали от предишното ръководство. Според авторите обаче няма нарушения на Основните положения за временен статут на БНТ, БНР и БТА, който е основен регулативен акт за трите медии в този период. Секретариатът на СБЖ излиза със становище, че има цензура в националното радио. Публикувано е интервю на генералния директор на БНР, Вячеслав Тунев, както и негово изявление, че не трябва да се допусне дестабилизация на радиото и обезличаване на програмите, наистина има проблеми в програмите на тази медия, но личи и неприкритият стремеж радиото да бъде въвлечено в мащабна политическа акция. Като синдикална и професионална организация на журналистите СБЖ се намесва в конфликта и кани генералния директор на БНР на среща, за да връчи своя протест и да зададе въпроси. Става ясно, че журналистите са уволнени по усмотрение на г-н Тунев, защото не са лоялни към институцията, където работят.
Бисера Занкова. Цензурата и ограниченията на закона при осъществяване на правото на изразяване и информация 
В статията са сравнени законовите ограничения и цензурата, която е забранена от Конституцията. Цензурата съществува като предварителен контрол по усмотрение върху духовни продукти на човешката дейност. Цензурата е „аморфна, многолика и неуловима“, основава се на неясни критерии. Внася подозрителност, съмнение и нетолерантност в обществото, докато законовите ограничения, които са ясни и еднакви за всички, целят да се запази редът, стабилността и хармонията между гражданите. Законовите изисквания предполагат отговорност. Вътрешните отношения в медиите трябва да се подчиняват на ясни правила – трудовоправни норми, морални кодекси и специален закон за електронните медии. Държавата трябва да се самоограничи в своята намеса по отношение на медиите.
[bookmark: _Hlk173260763]Георги Василев и Александър Рангелов. Преднамереното изопачаване на българския език. Езиковата ситуация в печата през 1995 г.
[bookmark: _Hlk173260827]Ситуацията с езика в българския печат по времето на прехода никак не е оптимистична. Освен въвеждането на паразитни нови думи, пълзи и преднамерено корумпиране на българския език. Обвиняеми са групата 168 часа и групата „Медиа холдинг“ – издателски комплекс „Труд“. Престъпленията на мафиотски босове се представят като увлекателни приключения. Престъпността е естетизирана. Фигурата на бандита, спекуланта и рекетьора е изнесена на предна позиция. Порномотивите също са очевидни. Преуспяването е равно на мошеничество, лансира се типът на „градския тарикат“. Все пак в тази въртележка политическото замърсяване на езика намалява с течение на времето. В „Труд“ си пробива път социалната тематика – кризата, кредитните милионери, корупцията. Жълтият печат обаче нанася физически поражения на българската култура. Препоръчват се периодични публични срещи на Института по български език с представители на медиите и използването на френския опит за защита на езика. Подчертана е великата и неизчерпаема християнска и духовно-цивилизационна мисия на българския език – старобългарският език е изиграл ролята на общ език на културата за един голям регион, със старобългарски превод на евангелието се християнизират Моравия, Сърбия, Русия и Румъния. Като основни видове деформации на езика са посочени – програмно деформиране, цинизми и порнография, садизъм, фамилиарничене и жаргон, изкривяване на думите, използване на тоталитарно-репресивен речник.
Автори: една жена и двама мъже

Брой 1, 1996
Медиите – възможности, политика и цензура
Материали: 5
Още за конфликта в програма „Хоризонт“ на БНР
Публикацията осветлява усилията на мнозинството журналисти от програма „Хоризонт“ да отстояват основополагащите принципи, извели програмата във водещите по доверие рейтинги. Това са екипният принцип, продуцентското начало, персонификацията и други идеи.
Проект „Акапулко“: автори на проекта - група журналисти от БНР
Проектът, разработен от журналисти в програма „Хоризонт“ на БНР, предлага програма „Хоризонт“ да получи пълна самостоятелност в рамките на държавната радиосистема. Цели да избегне тежкия централизиран бюрократичен апарат. Програма „Хоризонт“ трябва да бъде съвременна информационно-музикална програма. Тя ще се ръководи от принципа за максимална актуалност и оперативност при отразяване на събитията. Непрекъснатият информационен поток ще бъде организиран в три информационни форми – плаваща информация, излъчвана възможно най-бързо, емисии на кръгъл час и четири обобщаващи емисии. В събота ще има сутрешен анимиран отрязък с преобладаваща информация за свободното време, музикални и други предавания на живо, а следобед – информационно-развлекателна програма и богата  спортна информация в стил радиошоу. В неделните дни се запазва съботната структура като сутринта се посвещава на обзорното седмично политическо предаване „Неделя 150“. Основен структуроопределящ елемент е информационният екип. Екипът работи върху продуцентското начало. Финансовото осигуряване се гарантира от собствен хонорарен бюджет. Директорът на програмата е главният мениджър, а в Програмния съвет влизат освен него главният редактор на направление „Информация“, четиримата ръководители на екипи, ръководителите на общите информационни редакции и на направления „Музика“, „Техника“ и „Икономика“, главният счетоводител и юрисконсултът, както и представители на съществуващите в програмата професионални съюзи. Програмният съвет е висшият колективен ръководен орган на програмата. Редакционният съвет е оперативният ръководен орган начело с главния редактор на направление „Информация“. Стратегическите творчески проблеми на програмата ще се разискват периодично от редколегия в състав: главен редактор на направление „Информация“, ръководителите на екипи и на общите информационни редакции и журналисти на изборен принцип. Основна форма на трудово възнаграждение е срочният трудов договор. Финансирането е от бюджета с допълнителни средства от спонсорство, реклама, платени граждански съобщения и допълнителни стопански дейности.
Хроника на протеста: Част II. Българско радио Програма“Хоризонт“. Хоризонт ’92 - проект: автор Борислав Джамджиев
Предлаганият проект отчита необходимостта водещата национална информационно-музикална програма да се развива при максимална самостоятелност в рамките на държавната радиосистема. Стремежът е да се разрушат действащи, в редица случаи механично формирани структури, и на тяхно място да се изградят технологично обосновани и функционално свързани звена. Програмното ръководство се осъществява от директор и дирекционен съвет. 
Проект структурни промени в Програма „Хоризонт“ – цели и средства за осъществяването им: автор Иван Обретенов
Целта е „Хоризонт“ да функционира като единен информационно-музикален механизъм чрез по-нататъшно усъвършенстване на връзките и синхрона между отделните програмни звена. Програмата да бъде изчистена от излишния говор и повторенията. Да бъде преодоляна забелязващата се на моменти хаотичност в планирането и реализирането на програмата. 
Колективни размисли върху проекта за структурни промени в Програма „Хоризонт“
Радио дейността е изключителна публична дейност. Единен информационен-музикален механизъм означава унифициране и обезличаване на програмата. Превръщането й в обект на тотален контрол води и към цензура.Завоалирано е намерението за унищожаване на екипния принцип.Механично са обединени предавания. Проектът за структурни промени е подготвен без всякакво участие на журналисти. 
Докладна записка от Борислав Джамджиев - директор на Програма „Хоризонт“
Представен е проект концепция за обновяване на звученето на програма „Хоризонт“. През 1993-1994 г. динамиката на обществения живот променя аудиторията, нейните вкусове, интереси, настроения и др. „Хоризонт“ задържа водещите си позиции на фона на 10 частни радиостанции. Същевременно програмата започва да закъснява с реакциите си, не е преодоляна криворазбраната независимост и опитите тя да бъде разпарцелирана. Някои предавания са изживяли времето си, други не са променяни дълго по форма. Така се стига до извода „Хоризонт“ да промени своята програмна линия – сутрин да поднася обилна информация, следобед да следи събитията в ход, а вечер – да анализира. Професионално изчистената музикална линия внася повече развлекателност в програмата. 
1995 г. Група журналисти се занимават с проблема на сутрешните предавания. Посочва се странната вътрешноинформационна политика да се подминават събития, като след това стават обект на по-лесното им отразяване. Представена е схема за двата отрязъка на сутрешната информационна линия на програма „Хоризонт“.
Март 1995 г. Докладна записка от журналистите в „Обедни и следобедни предавания“ на програма „Хоризонт“. Основният въпрос е дали да се върви към казионна институционализация на програмата или към гъвкава, подвластна на свободата на словото и плурализма персонифицирана журналистика.“Хоризонт“ трябва да се превърне в модерна информационно-музикална програма. Журналистите искат да се въведе екипна организация на труда и екипите да поемат инициативата и да вземат решения. Основен принцип е съобразяването на управленските решения с редовни представителни проучвания на аудиторията. 
Март 1995 г. Изпратени са журналистически виждания до парламентарната комисия за телевизия и радио и ръководствата на парламентарно представените партии. Подчертана е необходимостта от приемане на закон за радиото и телевизията, прогласяване на обществения статус на националните медии, създаване на национален съвет за информационните средства, съветът да предлага, а парламентът да избира ръководителите на националните медийни институции, след което ръководителите да сформират обществен съвет с контролни функции по отношение на спазване на правилника за дейност. Иска се подобряване на структурата и управлението на националното радио и на програма „Хоризонт“. Представен е и проект за програмна схема и необходимите за нейното осъществяване структурно-организационни елементи, които трябва да са взаимно обвързани.
„Програма „Хоризонт“ трябва да бъде единна програма. Йерархията трябва да свързва, а не да отчуждава и да противопоставя творческия и мениджърския елемент“ е основното искане на журналистите.
Фриц Болкещайн. Либералната демокрация и медиите
Тематичен доклад за конгреса на Либералния интернационал, 5-8 юни 1996 г. Докладът разглежда тенденциите в развитието на медиите и контрола върху медиите, който може да е вътрешен и външен. Докладът потвърждава интереса на Либералния интернационал към проблемите на медиите. Той е в основата на осъществяването на либерален проект за електронните медии в едно отворено общество – инициатива на Дружество „Гражданин“ и списание „Демократически преглед“. 
Автори: един мъж

Книга2-3/1996
Рубрика: Медиите – възможности и политика
Три материала
Бисера Занкова. Някои проблеми на регулирането на рекламата съгласно европейското законодателство. Предизвикателството на новите форми на реклама
Статията представя европейските правила за рекламата. Цитирано е определението за реклама според международните актове. Два са елементите, които трябва да съществуват кумулативно – съобщение, което преследва специфична цел, поощряване на продажба, покупка, наемане на стока или услуга, популяризиране на кауза или идея или друг желан резултат, и посланието се излъчва срещу заплащане или подобно обезщетение. Подчертава се, че рекламата трябва да бъде истинска. Рекламите не трябва да бъдат заблуждаващи и да засягат интересите на потребителите. Рекламите, отправени към децата, трябва да бъдат съобразени с тяхната възраст и особена чувствителност, както и да се избягва всяко нещо, което би било в тяхна вреда. Освен подробен анализ на разпоредбите за рекламата, дискусията обхваща и новите форми на реклама – информационен рекламен филм или т.нар. инфомършъл, холограми, интерактивна реклама, виртуалната реклама и продукта EPSIS. Рекламите, повлияни от новите технологии, изискват активното използване на кодекси за саморегулиране, тъй като не попадат в обхвата на класическото правно регулиране.
Виртуална реклама. Морален кодекс
Емил Лозев. Видеото в България 1985-1995
Публикацията проследява развитието на видеото в България. През 1985 г. се създава ТСК „Българско видео“. То остава извън двете структури „Българска кинематография“ и „Българска телевизия“ и започва да изпитва тежестите на независимостта си. Специализира се в производство на видеофилми и програми, тиражирането и разпространението на записани видеокасети и извършването на услуги на граждани и обществени организации. ТСК прави опити да записва и да запазва за поколенията върхови постижения на българската култура – спектакли, концерти, изложби. През 1987 г. „Българско видео“  започва усилено да развива собствена производствена дейност, като създава първите си поръчкови филми – 15 видеокасети в помощ на партийната просвета. В периода 1987 – 1989 г. се предлагат около 1000 заглавия на български и съветски филми, както и на кинопроизведения от другите социалистически страни. Записват се и се разпространяват естрадно-музикални и фолклорни програми, филмови портрети на именити творци, спортни, документални филми и др. Наличието на трите компонента – видеокасетофон, празни касети и монитор-телевизор – теоретично обезпечава нормалното функциониране на видеопроизводството, но въпреки държавното регулиране понякога някой от тези елементи липсва на пазара. Вторият етап е от 1990 до 1993 г. след демократичните промени, когато палитрата на видео филми се обогатява със западни заглавия, но видеото в България трябва да се бори с „черния пазар“ и с първите частни видеоразпространители, които са отделни лица извън всякакви структури. Черните разпространители разполагат с много повече заглавия на видеопродукти. Третият етап от развитието на видеото в България е от 1993 до 1995 г. и е свързан с приемането на Закона за авторското право и сродните му права (ЗАПСП), който изиграва роля за регулирането на пазара, но санкциите са полвинчати. В края на краищата най-големите загуби тогава търпят лицензираните видеоразпространители. Опитът да се внесе ред в изострените взаимоотношения между държавата и нелицензираните видео и кабелни разпространители води до приемането на чл.172а от НК, който криминализира незаконното видеоразпространение. Различни асоциации и институции – МК, МВР, МФ, МП, Главна прокуратура – се ангажират в борбата срещу видеопиратството.
Автори: един мъж и една жена.

Емил Лозев. Кабелната телевизия в България (1990-1995) 
Статията анализира процеса на кабелизиране в България. Той настъпва заедно с радикалните политически, икономически и социални промени след 1989 г. Демократизацията прави възможна появата на частна инициатива и в построяването на кабелни разпределителни системи. Държавата обаче стои настрана в началото на този сложен процес – опитът на Франция и на Германия показва огромните средства, дългосрочната им възвръщаемост, технологичните и организационните трудности, които го съпътстват. Може би българската държава тогава не си е давала сметка за изгодата от вложените инвестиции, за стабилността и реда в този сектор. Тъй като дейността остава в частни ръце, не е възможно, тя да се извърши с качество и размах, както би я извършила държавата, и затова кабелизирането става  парцелирано, по населени места, квартали и райони. Дилемата, която стои пред кабелизиращите фирми, е относно това, дали да действат бавно и скъпо или бързо и евтино. Огромна трудност е липсата на правна уредба и прилагането на непълна или по аналогия съществуваща уредба. Оформят се и два типа участници – големи фирми, които търсят и чуждестранни инвеститори, и малки фирми, които започват работа на парче с малки капитали. През 1990-1993 г. активни хора от втория тип кабелизират блокове, квартали и комплекси по примитивен начин, като качеството на програмите въобще не задоволява изискванията на клиентите, а и в немалко случаи се появяват технически неизправности. В София броят на кабелизиращите фирми достига до 50, като навсякъде приходите от дейността остават извън строителен, данъчен, технически и авторскоправен контрол. Внасянето на ред в дейността става с приемането на Наредба № 2 от 5 май 1993 г. за кабелно-разпределителни системи за радио-телевизионни сигнали от КПД, с която се въвеждат правила за лицензиране и регистрация на кабелните оператори. През 1994 г. отново КПД приема Наредба № 10 от 3 май 1994 г. за реда, по който да се издават лицензии за далекосъобщителна дейност. В този подзаконов акт е уточнено, че кабелните системи са вид далекосъобщителни мрежи. Въвежда се разграничение между обществени и частни оператори. Отново е обявен срок за узаконяване дейността на нелицензираните кабелни оператори. От 1 август 1993 г. влиза в сила и новият ЗАПСП. Тези мерки обаче не възпрепятстват хаотичното развитие на кабелните системи в България. Програмите се разнообразяват, но кабелната дейност не може да се легализира в пълен обем, липсват желание и опит у оправомощените институции за преследване на нарушителите, криминализира се незаконното използване на кабелните мрежи, но не и незаконното им изграждане. Противоречивата правна уредба пречи да сe                                                                                                                                                                                                    премине гладко през „дивия етап“ на кабелното разпространение в България.
Автори: един мъж                                                                                                                            

Книга 6-7/1996
Рубрика: Европейски тетрадки - 96 Медийна дискусия на ELDR 
Материали – 7
Семинар за свободата на словото, организиран от Групата на Европейските либерали, демократи и реформисти в Европейския парламент, 7 декември 1995 г., Брюксел
Ги де Врийс. Реч при откриването на семинара – свободата на медиите е под заплаха в целия свят
Лоши примери за ограничаване на свободата на медиите могат да се дадат не само в африканските страни, но и в Европа. Говоренето с омраза е комплексен проблем. Една от най-жалките злоупотреби със свободата на словото е все по-честото отричане на Холокоста. В Европа европейските страни трябва да постигнат съгласие за границите на свободата на изразяване в едно демократично общество. Предимно неевропейските страни използват повода за реч на омразата, за да  потискат легитимни политически искания и  права. ЕС трябва внимателно да формулира границата между борбата срещу дискриминацията и свободата на изразяване и информация. Превенцията е ключът към успеха на всяка стратегия за човешките права. Съюзът трябва да обръща специално внимание на свободата на медиите.
Абид Хюсеин. Необходимостта от глобален подход към въпроса за свободата на словото
Трябва да се установи правило какво е демократична страна и какви да са правилата в нея. Демократичните структури трябва да бъдат гарантирани. Трябва бдителност по отношение на страни, които претендират, че са демократични, които провеждат избори, а след това правят това, което им е изгодно. Трябва да се осъществява глобален подход. Страните не трябва да се затварят в себе си, а да действат.
Лоте Лайхт. Ролята на медиите в защитата на човешките права
Свободата на словото, свободата на мнение са основни права във всяка демокрация. Но те са отворени за различни интерпретации и тези интерпретации могат да подровят самите права. Има много повече субекти от правителствата, които трябва да се интересуват от човешките права, като бизнесът например.
Елизабет Смит. Медиите в развиващите се страни
Качеството на медиите в световен план се влошава. Оценката на Freedom House е релевантна в този смисъл. Страните може да са били свободни, но след това стават частично свободни. Държавното господство не е най-доброто нещо. Лицензираните комерсиални станции може да са приятели на правителствата, но  съвременните технологии водят медиите към разнообразие. Трябва да има външен натиск за постигане на свободата на изразяване и на медиите и след това да се прилага обучение вътре в страните.
Жан Кан. Отричането на (Шоа) Холокоста или заличаването на паметта Омразата към малцинствата в Европа е голям проблем. Нашият век трябва да бъде век на цивилизацията и на диалога, а не на разделението и на омразата. Законите  трябва да стават по-силни и да се противопоставят на антисемитизма. В бъдещата федерална Европа всички малцинства ще се радват  на свобода, за да бъдат себе си.
Тадеуш Мазовйецки. Свобода на словото в Централна и Източна Европа Въпросът за свободата на словото в ЦИЕ е сложен  и зависи от ситуацията. Той има три страни – правна, икономическа и професионална. Дали обаче журналистите и медиите искат да използват тази свобода. Цензурата от времето на комунизма е оставила отпечатък в тези страни. Премахването на цензурата не е достатъчно, а трябва да се премахне автоцензурата. Това е личен и по-дълъг процес. Необходими са етични правила. На журналистите в зони на конфликт трябва да се помага и трябва да има международни норми за изработването на определени правила за защита на правата на журналистите.
Ема Бонино, член на ЕК. Ролята на Европа за подкрепа на свободата на словото
Подчертава се, че е необходимо да се обръща внимание на разликата между теоретично съществуващата свобода и наличието на практическите възможности за това. Печатът трябва да е свободен, но и отговорен. Свободата на печата и на медиите е фундаментална свобода, но тя все още не се е наложила в европейските страни.  
Автори: три жени и четирима мъже

Рубрика: Медиите – възможности и политика
Материали – 3
Георги Саракинов. Правни аспекти на свободата на словото в средствата за масова информация. Европейското виждане по въпроса и гледните точки на българския Конституционен съд и на българския парламент
Правото на свобода на словото е трето по важност след правото на живот и правото на човешко третиране. Разгледан е чл.10 ЕКПЧ. Цитирана е практика на ЕСПЧ –  вниманието на публиката е привлечено към фундаментални решения, каквито са решенията по делото Хендисайд, Лингенс и Аутроник. Цитирана е ЕКТТ и нейните основни принципи – минимумът изисквания, на които трябва да отговарят трансграничните програми, е задължението да се уважава достойнството на човешката личност, вкл. предаванията да не противоречат на добрите нрави, да не съдържат порнография, да не възхваляват насилието и да не подстрекават към расова ненавист. Други важни принципи са забраната за предавания, които могат да увредят  физическото, умственото и моралното развитие на децата, както и осигуряването на добросъвестно и безпристрастно представяне на събитията и фактите в новинарските емисии. Всяко засегнато физическо или юридическо лице има право на отговор. Правото на обществото да получава информация не може да бъде застрашено от това, че някои телевизионни организации имат изключителни права за отразяване на събития от голямо обществено значение. Трябва да се излъчват програми, в които преобладават европейски произведения, когато това е осъществимо и с подходящи средства. Не трябва да се допуска застрашаване на плурализма в кинопроизводството и в печата. Конституциите на всички европейски страни съдържат разпоредби, които гарантират свободата на словото. В много европейски страни са в сила и закони за регулиране на радиото и телевизията и по-рядко на печата.
През 80-те години на миналия век държавният монопол върху медиите е нарушен с лицензирането на първите частни радио и телевизионни станции. От значение за развитие на обществените медии в Европа са решенията на Четвъртата конференция на министрите, отговарящи за масмедиите в европейските страни, Прага, 1994 г. (Темата е „Медиите в едно демократично общество“, като ударението е върху бъдещето на обществените медии – Б.З.). В европейските страни функционират и национални съвети за радио и телевизия, независими от изпълнителната власт.
Българската конституция урежда свободата на изразяване, на търсене и получаване на информация и свободата на печата. В статията са цитирани решения на конституционния съд (КС) на Р България, които са фундаментални за създаването на независимата демократична медийна система – решение № 7 от 04.06.1996 г. относно  тълкуването на разпоредбите на чл. 39, 40 и 41 от Конституцията за правото на свобода на изразяване и информация и свобода на печата и две решения от 1995 г. относно отмяна на разпоредби във Временния статут на БНР и БНТ. Тези решения на КС ускоряват приемането на Закон за радиото и телевизията през 1996 г., но първоначалните оценки за самия закон според автора на статията са профанизирани и повлияни от политически нагласи. Този първи закон обаче изрично гарантира свободата на създаване и разпространение на радио и телевизионни програми като последица от свободата на изразяване. В него има и много забрани и затова той е етап в процеса на създаване на модерна и демократична медийна правна уредба. Прекалено силни са опитите за намеса в работата на БНР и  БНТ, частните радио и телевизионни станции са несигурни за бъдещето си, а при кабелните оператори е хаос, тъй като много фирми действат въз основа на пиратски принцип.
За медийните закони и принципите на демокрацията – разговор на Ирина Недева с Андраш Шайо, ЦЕУ
През 1994 г. проф. Шайо оглавява независима комисия, която  изготвя закона за медии и радио и телевизионно излъчване в Унгария. (Андраш Шайо е професор по конституционно право в ЦЕУ, Будапеща, съдия в ЕСПЧ в Страсбург, а понастоящем член на контролния борд за проверка на съдържанието на Фейсбук. – Б.З.) Веднага след завършване на работата по проекта комисията се саморазпуска, защото за членовете й става очевидно, че по политически причини ще се разруши всичко онова, което са смятали за допустим компромис и което същевременно е било в съответствие с професионалните норми на журналистиката.
Андраш Шайо обяснява, че основната им задача е била да има разпределение на функциите така, че хората, посочени от политиците, да нямат власт за вземане на решенията в медиите. Идеята за независимия регулатор е била да наблюдава едновременно обществените и частните медии и по конституционни съображения органът е останал свързан с парламента. Стремежът е бил да няма преки представители на политическите сили, но това решение се е оказало трудно осъществимо. Българският модел към онзи момент 11 члена – 7 избрани от парламента, 2-ма от президента и 2-ма от министър председателя  –  е свързан директно с управляващото мнозинство и с неговото укрепване, като не дава възможност за участие на нови политически фракции в парламента и струва скъпо. Съветът в Унгария по онова време е 7 членен. Той включва членове от четирите опозиционни партии и трима от правителството и партиите, които го подкрепят – равенството е опит да се избегне диктат на мнозинството. Друга гаранция в този смисъл е и изискването за квалифицирано мнозинство при вземането на решения по много въпроси. Съветът налага санкции след сложна система от предупреждения и има по-големи правомощия по отношение на шефовете на частните медии, отколкото на обществените. В Унгария не се използва терминът обективна и безпристрастна информация, а балансирано представяне. Шефовете на обществените медии се освобождават от бордовете към тези медии. Има и три отделни комисии. Всичко това е доста скъпо. Широките формулировки може да са подвеждащи и трябва да се избягват. Публичните личности са подложени на по-висока степен на критика. Няма запазен достъп за правителството и за политиците до медиите. Партиите не трябва да имат запазено време извън изборния период. Така се ограничава достъпът на политически сили до програмите. Конституционните съдилища трябва да контролират зараждащата се тенденция за диктатура на мнозинството. Те заместват по-финото разпределение на контрола и равновесието между властите. Частните радиостанции разнообразяват медйния пейзаж, но за да бъдат независими и за да провеждат разследвания, те се нуждаят от време и от средства. Законът в Унгария обаче не пречи на тези цели.  
Указ № 271 на Президента на РБългария за налагане на вето и връщане за ново обсъждане на ЗРТ от 1996 г. – излагат се мотивите за ветото.
ЗРТ от 1996 г. е приет без необходимите обществени дебати и след ветото на президента отново е прегласуван без поправки. Опозицията сезира Конституционния съд. В центъра на дискусията са БНР и БНТ, тъй като се забелязва стремеж към новото им одържавяване.  
Автори: една жена и един мъж 

Книга 32 лято 1997 
Рубрика Медиите – възможности и политика
Един материал
Георг Краев. Фолклорната класика: аудиовизуалната комуникация Авторът обсъжда въпроса за българския или небългарския характер на аудиовизуалните образи на БНТ. БНТ създава единствено рекламни образи за българщината. Като рекламира класическите  етностереотипи, БНТ превръща българската фолклорна класика в оксиморон. Липсва концепция за българска аудиовизуалност, липсва българският характер особено на екрана на обществените медии.
Автори: един мъж

Книга 33 есен 1997
Рубрика Медиите – възможности и политика
Два материала 
Софийска декларация от 13 септември 1997 г. от Европейски семинар за развитие на независимите и плуралистични медии
Особено внимание е отделено на Централна и  Източна Европа. Семинарът е организиран от Отдела на ООН за информиране на обществеността – UNDPI и UNESCO. 
Изграждането, поддържането и укрепването на независими, плуралистични и свободни медии имат решаващо значение за развитието и запазването на демокрацията. Всички държави се приканват да осигурят, а там където съществуват – да укрепят конституционните и правните гаранции за свободата на изразяване и свободата на печата. Средствата за масова информация (СМИ) или осведомителните агенции, собственост на държавата, трябва да бъдат реформирани приоритетно и да им бъде гарантиран статус на открити обществени институции, осигуряващ им журналистическа и издателска независимост. Необходимо е да се зачита професионалната независимост на журналистическата и издателско-редакционната свобода. Медиите в Централна и Източна Европа трябва да имат устойчиво дългосрочно финансиране за развитието на независими СМИ. Нужни са и мерки срещу прекомерната концентрация на собственост на СМИ. Собствеността и финансирането на всяко СМИ трябва да бъдат прозрачни и публично оповестявани. Да се отстоява доверието в медиите срещу комерсиализацията чрез осигуряване качество на съдържанието. (Това са общи и широко възприети принципи за създаването и развитието на свободни и независими медии и качествена журналистика – Б.З.)
Втората статия е на Жан-Мишел Робер – Език, медии, евфемизми и манипулации. 
Третира въпроси относно зараждането на движението за политическа коректност в медиите чрез промяна в журналистическия език – употребата на евфемизми, които прикриват или размиват някои обществени явления или проблеми. Повод са протестите през 1992 г. във Франция и тяхното отразяване.
Автори: един мъж 

Книга 35 пролет 1998
Рубрика Медиите – възможности и политика
Материали – 6
Бисера Занкова. По пътя на информационното общество на Европа Статията е посветена на Петата конференция на европейските министри в областта на масмедиите, проведена в Солун през 1997 г., прави се анализ на приетите документи, които потвърждават важното място на общественото радиоразпръскване в европейската медийна система. Правата на човека се свързват с развитието на съвременните технологии. Направен е подробен преглед на политическата декларация, двете резолюции и плана за действие, приети в Солун. За пръв път в рамките на Съвета на Европа на тази конференция се поставят глобалните проблеми на информационното общество, осъждат се нарушенията на човешките права и специално на журналистите в Беларус и режима на Ал. Лукашенко. (Проблемите в Беларус продължават и до днес, повече от 20 години! – Б.З.)
Превод на текста на политическата декларация, план за действие, две резолюции и декларация относно свободата на изразяване и свободата на медиите в Беларус
Рубрика Европейски тетрадки
Материали - 3
Бисера Занкова. Разпоредбите от директивата стават стандарти 
Статията разглежда въпроса за изменението на ЕКТТ и поставянето й в унисон с директивата на ЕС „Телевизия без граници“.
Превод на Протокол за изменение на ЕКТТ и на Обяснителен доклад
Автори: една жена

Книга 38 зима 98/99
Рубрика: Медиите – възможности и политика
Материали – 6
Мария Пумпалова. Мястото и времето на срещата се променят. Дебати, организирани от дружество „Гражданин“ за съдбата на Ефир 2 на БНТ, предложен чрез конкурс на частен оператор
Граждански дебат за съдбата на Ефир 2 Дискусия на дружество „Гражданин“ 
Подчертава се бързата приватизация на честотата, липсата на ясни и богати инвеститори. Подобни бързо създадени частни телевизии в Източна Европа – в Чехия и в Санкт Петербург – бързо фалират. Идеята е да се вземе готова честота, на която да излъчва частен национален телевизионен оператор.
Румен Димитров. Медии и митове в Източна Европа, тези и антитези
Авторът изгражда статията върху тези и антитези с примери от посткомунистическата действителност. Медиите са четвърта власт, но в  Източна Европа в много по-голяма степен от другаде независимите медии са само добър посредник между властите. Никъде по света свободната журналистика не е зачената непорочно, следователно зависимостта и независимостта на журналистиката не могат да бъдат обяснени чрез нея самата. Медиите могат да заместват и да компенсират недостатъците на политиката, те могат да прихванат само недостатъците на политиката, като привлекат недоволството от политиката върху тях самите. Журналистиката не може да бъде по-добра от политиката. Медиите демократизират обществото, защото са по дефиниция демократични, принципът на номенклатурата обаче се запазва повече в медиите, отколкото в политиката. Много политици са отстранени, защото не могат да отрекат какво са правили, но много журналисти остават и просперират и в новите условия. Демократични са медиите, не политиката, аполитичността на медиите обаче ги пренасочва от гражданина към консуматора и така медиите „пожълтяват“. Това отношение попарва вярата, че промените са възможни във и чрез политиката. Всекидневието се превръща в политика. Започа разпадането на публичната сфера. Този упадък е неравно разпределен в Източна Европа. В Полша, Унгария и Чехия остават вестници с висок културен език, в България остава уравниловката, средното е ниско и връх няма. Журналистът е независим, защото е независим от политиката, основен проблем на журналиста днес обаче е не политическата, а икономическата му зависимост. Приватизацията на вестниците и радиата ги превръща в търговски фирми, националните електронни медии обаче са държавни. Те трябва да имат публично-правен статус. Медиите не могат да бъдат независими,  има едностранно и многостранно зависими медии, в последния случай от собственика, от рекламодателя и от публиката, в България третата зависимост е най-слаба, защото публиката е бедна и невзискателна. Частният произвол и нарушаването на гражданските и професионалните свободи са не по-малко опасни от политическия произвол. Най-трудно е да се приватизират държавните електронни медии, най-трудно е обаче те да станат публичноправни, тъй като това са медии, които служат на всеобщия интерес. Най-силно политически зависими остават националните телевизии по начина, по който се сформират техните надзорни органи. Относно медийния регулатор по това време се казва, че в НСРТ влизат втора категория политици и галеници интелектуалци, а трябва да има юристи. Друг важен механизъм за запазване на независмостта на органа, който трябва да се прилага, е ротацията. От публичната телевизия трябва да се премахнат външните продукции, защото те са форма на скрита приватизация, но само чрез външните продукции телевизията ще стане действително общонационална. Без външни продукции телевизията се бюрократизира. Нужно е обаче да има конкуренция. В Холандия десетки студиа се конкурират, за да излъчат своите продукти в рамките на една национална телевизионна програма. Конфликтът е между частната и публичната телевизия, в Източна Европа конфликтът е между външен пазар и национална държава. Само международни компании имат парите, носят със себе си рекламни клиенти и могат да осигурят евтина телевизионна продукция.  Който държи медиите, той държи властта, но който държи медиите, той губи изборите. Краткосрочното завладяване на телевизията от онези, които са на власт, в крайна сметка се обръща срещу самите тях. Само независими и критични медии са благоприятната среда, която легитимира и стабилизира политиката.    
Станислав Семерджиев. Интерактивност: Божията милост
Авторът изследва явления като интерактивния филм, полиекрана – развитие  на много сюжетни линии,  Интернет, електронните справочници и литература, превръщането на .CNN в Interactive,  Интернет телевизията, потребителя като редактор, драматургическата техника на множество маршрути за зрителя в един филм, досиетата Х като интерактивна киноигра.  
Матю О’Нийл. Internet или краят на личния живот (Преводна статия от Льо Монд дипломатик през есента на 1998 г.)
За личната информация – с развитието на мрежите въпросите, засягащи достоверността на данните и самоличността на тези, които имат достъп до тях, приемат нов обрат. Личният живот става отчуждаема собственост във века на цифровизацията.
Умберто Еко. За печата (преводна статия, включена в книгата Пет морални есета от У. Еко
Статия, която разкрива  ситуацията в италианския печат. Полемиките от шейсетте и седемдесетте години за естеството и функциите на печата са относно различието между новина и коментар, следователно за обективността на посланието. Вестниците са властови инструменти, управлявани от партии или групировки, които вместо да дават новини на гражданите изпращат шифровани съобщения на друга властова групировка. В печата нахлува и т.нар. „тематизация“. Криптираният език е постепенно изоставен, защото се променя езикът на политиците, те вече боравят с готови фрази, добри за хората и измислени от вестникарите. Всекидневникът става седмичник. Седмичникът и всекидневникът се насилват  да надминат другия. Всекидневникът увеличава страниците си и измисля приложения, за да разкаже нещо и да мине отвъд сухата новина. Италианският печат е отстъпил пред телевизията. За да привлече телевизионната публика, печатът от самото начало налага телевизията като привилегировано политическо пространство, рекламирайки извънмерно собствения си естествен конкурент. Докато зависи от телевизията за своя дневен ред, печатът решава да си съперничи по стил с нея и усвоява интервюто. Езикът е радикално подменен, като не е предпазлив, а живописен и непосредствен. Еко смята, че печатът все още има основна функция, не само за гражданския растеж, но и като „сутрешна молитва на модерния човек“.
Автори: една жена и четирима мъже               

Книга 39/40 пролет/лято 1999
Рубрика: Медиите – възможности и политика
Материали – 3
Зора Благоева. Какво става/нестава между България и Европа Коментар за медийните дебати от март 1999 г., свързани с интеграцията на България в ЕС и НАТО, Косовската криза, енергийната стратегия на страната и нивото, до което е стигнала България в интеграционния процес. Наблюденията върху печата са, че силно въздейства с позициите си върху душевното спокойствие и равновесието на българина.  
Българските медии: свободни и честни. Преглед на дискусиите на международна конференция за свободни и честни медии, състояла се в НДК на 29-30 април 1999 г. По време на събитието е направен анализ на законопроекта за достъп до информацията. Конференцията приема резолюция, която е насочена и към декриминализиране на обидата и клеветата по българското законодателство. Българската медийна коалиция, АЖЕС, СБЖ Подкрепа и СБЖ протестират срещу ударите на НАТО в бивша Югославия. Конференцията приема заключителен документ в подкрепа на правото на достъп до обществена информация, саморегулирането на медиите и поддържане на високи журналистически стандарти.
Жан-Мишел Робер. Медии и семантика (преводна статия), която разглежда медийните процеси във Франция и зараждането на политкоректната журналистика. Заключението е, че известни журналисти имат право да вършат всичко и да се изказват от името на всички.
Автори: един мъж и една жена 

Книга 43 пролет 2000
Рубрика: Медиите – възможности и политика
Материали: 3
Мария Пумпалова. Въпреки опита оптимистично
Авторката представя дебатите относно обществените ангажименти на националната частна телевизия. Тези дебати се свързват с проблемите на медиите и гражданското общество и се вместват в петгодишния проект „За един либерален проект за медиите“. Десет години след обществено-политическите промени се очакват промени и в обществената телевизия.
Каква телевизия очакваме. Дискусия на броя: обществените ангажименти на националната частна телевизия
Дискусията се провежда преди окончателното обявяване на победител в вконкурса за първия частен медиен оператор в България. Изтъква се, че трябва да има конкуренция в електронните медии. Процесът с отдаването на лиценза обаче е продължил много дълго. Когато говорим за обществена телевизия, проблемът не е медиен, той е на обществото, подчертават участниците. Очаква се новата частна телевизия да премахне нституционното производство на истината и да заработи със свои послания, като същевременно създава свои авторитети. В конкурса участват трима големи инвеститора. Създаването на частен канал върху Ефир 2 някои смятат за национален провал, тъй като тази честота е трябвало да работи като български оператор. Независимият медиен регулатор обаче е заложил критерии за програма като един голям процент от нея ще е правена в България с български екипи. По-важното е как тази собствена програма, правена в България, ще намери разумния баланс с универсалността на посланията по същество. Програмните концепции дават основание да се разчита на съобразяване със спецификата на телевизионния пазар у нас и с нагласите на публиката. България има добри журналисти, но не винаги те имат вътрешната свобода – вероятно поради социалния климат – да бъдат иновативни. Покрай проблемите и емоциите с първата частна телевизия в България се забравят проблемите на държавната или националната телевизия. Журналистът има централна роля във всяка телевизия. Обучението му трябва да продължи дори когато е постъпил на работа, трябва да се поддържа интересът към специалността.
Бисера Занкова. За същността и правното положение на контролния орган в областта на радиоразпръскването
Статията обсъжда проблема за независимия медиен регулатор в контекста на прнципа за разделението на властите. Медиите могат да бъдат възприети като институции, заемащи неутрална позиция между другите държавни институции. Социално-политическата независимост на медиите се постига, като се осигурят всички необходими условия за активно участие на печата, радиото и телевизията в обществените дебати чрез представянето на свободно конкуриращи се идеи. Медиите не са същинска власт, а са по-скоро „четвърта институция“, която осъществява експертно организирано наблюдение на правителството. Чрез общественото мнение и изразяването на позициите на гражданското общество медиите всъщност заемат неутрално положение между властите. Институционен израз на неутралността на медиите е независимият регулативен и контролен орган в областта на електронните медии. Този орган притежава три основни взаимосвързани задачи – да защищава медиите от политически и икономически влияния, да следи за ограничаване на отрицателните въздействия  и рискове на медийната дейност, да решава проблеми, възникнали между операторите по отношение на свободната конкуренция и плурализма. Формата, в която функционират подобни органи, е да са част от институционната схема на държавата, без обаче да са част от изпълнителната власт.
Автори: две жени 

Книга 46 пролет 2001
Рубрика: Медиите – възможности и политика
Два материала – една българска (оригинална) и една преводна статия  
Бисера Занкова. Противоречията в европейската уредба на радиоразпръскването
Анализира се аудиовизуалната политика на ЕС, която трябва да гарантира обществената функция на медиите, като изразител на тяхната важна социално-културна роля и на балансираните отношения между частните интереси и обществения интерес. Разпространението на телевизионни програми е вид услуга и до степента, до която радиоразпръскването изпълнява икономическа или комуникационна роля, то има място и в изграждането на общия пазар. С течение на времето към строго икономическите критерии за регулиране на бродкастинга ЕС прибавя и културните аспекти, които оформят виждането за комплексния характер на този вид дейност. Така обаче се залагат и противоречия, които затрудняват избора на модела за въздействие. Директивата „Телевизия без граници“ не ликвидира противоречията между икономическите и социално-културните критерии, а някои от нейните разпоредби са носители на скрити конфликти. Политическите компромиси постигат крехък баланс и стандартите, установени в акта, се нуждаят от по-нататъшна критична преценка, преди да станат част от националните закони.
Джаки Харисън и Лорна Уудс. Телевизионните квоти: в защита на европейската култура? 
Статия за европейската култура, която е едновременно национална и европейска. Според авторките телевизионните квоти не могат да решат задоволително проблема за укрепване на европейското телевизионно творчество. Не трябва да се подхожда според външните белези и да се решава кога една програма е европейска, а да се подчертава съдържанието на програмите независимо от техния произход. Квотите за излъчване не са най-подходящото решение за регулиране на програмите с цел да се постигне европейска идентичност.
Автори: три жени 

Книга 49/2002
Рубрика: Медиите - възможности и политика
Четири материала – две оригинални статии
Бисера Занкова. Законът за радиото и телевизията – преди и сега. Коментар с продължение – 2001-2002
Статията представя теоретичен анализ на съвременните медии, които са институционно изражение на индивидуалното право на изразяване и информация. Институционализирането на индивидуалното право води до определени качествени трансформации в него и до наслагването на ясно очертани публични характеристики. Медийните институции са самостоятелни образувания, които се свързват и като цяло структурират медийната система, отличаваща се със свои специфични особености. Обвързана тясно с едно фундаментално конституционно право, което е ядрото на политическите граждански права, тя става  пресечна точка на индивидуалния интерес за изразяване на мнение и на общественото задължение за направляване на съдържателни и богати публични дебати. Социализирането на индивидуалните права на личността и тясното им обвързване с общосподелени принципи и ценности в съвременното общество придават още по-голяма тежест на публичната функция на медийната система. Поради тази обществена функция медиите не са просто преносители на идеи и мнения или механична съвкупност от канали за връзка между хора и организации. Медиите се превръщат в самостоятелни участници в обществения дискурс, които активно формулират идеи, дават независими оценки и създават определени нагласи у публиката. Авторката прави и критичен преглед на поредния проект за изменение на Закона за радио и телевизия в България, подчертава какви гаранции са необходими (освен законови и конституционни гаранции), за да бъде органът за регулиране на аудиовизуалните медии наистина независим. Ролята на самостоятелната и необвързана медийна система е определена като важно средство за постигане на целите на правовата държава и за развитието на демокрацията.
Предложение за промени в Закона за радиото и телевизията, свързани с хармонизация с общностното право. Обществени медии в Югоизточна Европа. Програма „Обществени медии“
Публикацията представя мотивите за измененията и самите изменения.
Становище на Българската медийна коалиция – неправителствена организация – по предложението за изменение на ЗРТ, представено от Медийната обсерватория в България, нова структура за защита на независимата журналистика, създадена през 2002 г. под патронажа на МФЖ и Европейския съюз
Мария Пумпалова. Под купола на медийния храм
Главата за присъединяване към ЕС е вече затворена за България, но законът, който регулира радиото и телевизията, е с хлъзгави разпоредби, които позволяват политическа намеса. Авторката прави критичен разбор на срещата на Българската медийна коалиция (БМК) в Боровец заедно с експерти на Съвета на Европа и IREX (Про) Медиа. Дискусията е разкрила много обвързаности на журналистите и специално какво представляват отношенията свобода – отговорност. Икономическите заплахи срещу свободната журналистика стават все по-отчетливи. Частната собственост върху определени издания е придобита неясно как и няма морално оправдание за икономическата независимост на тези издания. Липсва професионална реакция  независимо от приетите етични кодекси и стандарти, а подобна се проявява само в кризисни ситуации. Журналистите действат като пиари вместо да отразяват обективно събитията. Едва след като честотите за излъчване са раздадени, СЕМ и КРС ще разработват стратегия за радио и телевизионна дейност, която да се приеме от Народното събрание, което на практика означава нова политическа намеса в работата на медиите. Предложението за конституционни гаранции за свободата и независимостта на медиите изисква допълнително обсъждане. Срещата приключва без особен резултат и с взаимни обвинения „под купола на медийния храм“.
Автори: две жени 
                               
Рубрика: Световният медиен скандал
Материали – 5
В защита на принципите на личната свобода – превод на апела на инициативен комитет в подкрепа на Бил Клинтън за скандала Моника Люински
Инициативният комитет смята, че един държавник може да отговаря само за публичните си действия.
Фредерик Дузе. От Уотъргейт до Моникагейт 
Преглед на журналистическото поведение по време на аферата Моника Люински. Според автора това е период на лов на сензации. Американските журналисти действат в подкрепа на морални изисквания, като забравят да ги приложат спрямо себе си. Черпят информация от ненадеждни, даже неидентифицирани източници. Използва се бързото разпространение на информацията в Интернет.  Границите между сериозната и таблоидната журналистика в Америка стават все по-размити. Така журналистиката се превръща в една от най-мразените професии.
Хроника на Аферата Клинтън-Люински
Джеръм Черин. Darling Bill 
Оценка на Клинтън и неговото президентство
Мария Пумпалова. Какво ще отсъди американската мечта? 
Как американците ще оценяват президентството на Клинтън, какви са последиците за американското общество – авторката стига до извода, че е разклатена двупартийната система. Скарани са и в медийнта гилдия. Жените обаче са набрали значителен актив покрай обсъждането на аферата Люински.
Автори: една жена и двама мъже 

Книга 48/ 2001/2002
Медиите: възможности и политика
2  материала
Боряна Димитрова. Публичния образ на НСРТ – скандали и реалност Характерното за прехода публично изхабяване на доверието в институциите се среща и при НСРТ като първи независим регулативен орган на медиите. Той е белязан от конфликтите между медийните и партийните субекти. Органът стартира с позитивни оценки през 1998 г., когато е новосъздаден, но след три години остават само бледи сенки от това доверие. Изследването е на Алфа рисърч. Има деградация в публичния образ на НСРТ, който следва низходящата крива на доверието в тогавашното правителство на ОДС. Образът на НСРТ в общественото мнение преминава през три етапа: толерантно-позитивен имидж на базата на приемането на общата визия на управлението на ОДС, публичен опаковчик на готови политически решения, превъплъщение на институцията от такава за решаване на кризи в кризисна институция сама по себе си. Ситуацията, в която действа НСРТ, се характеризира с политизиране и сблъсък на интереси между медийните субекти по време на избора на нов генерален директор на БНР. Практиката на НСРТ за лицензиране на радио и на телевизионните кабелни оператори е една от най-успешните, защото зачита баланса на интереси на конкуриращите се медийни субекти и загърбва личните емоционални или идеологически оценки.
Михаил Неделчев. БНР, БНТ – власт – професионализъм
Публикацията е по повод протестите срещу избора на Иван Бориславов за шеф на БНР. Тя обсъжда решенията, свързани с националните медии и тяхната непрозрачност. Ако двата канала на БНТ са държавни, ще имат осигурен бюджет и прозрачност в ръководството. БНР и БНТ обаче ще бъдат „пронизани от погледите на властта“. Журналистите говорят открито какво мисли голямата власт и сами пряко присвояват власт. Битката около радиото през 2001 г. е, за да се съхрани радиото от ползването на властта, докато в БНТ пълномощниците на властта са ясни и са оставени открито да говорят. Намесата на НСРТ като буфер е да се спазват правилата. БНТ и особено БНР са се изплъзнали от всички капани. (На 6 февруари 2001 г. регулаторът НСРТ избира поета и преводача Иван Бориславов за нов генерален директор на БНР. По-голямата част от служителите на националното радио се обявяват категорично против избирането му за ръководител, като твърдят, че е некомпетентен и заплашват със стачни действия. Бориславов влиза на работното си място с помощта на полицията, която избутва протестиращите журналисти. По-късно ВАС обявява избора на Бориславов за нищожен – Б.З.)
Автори: една жена и eдин мъж 

Книга 50 2002
Рубрика: Медиите – възможности и политика
Материали – 2 

Бисера Занкова. Медии и конституции – достатъчни ли са законовите гаранции за съществуването на независими и плуралистични медии? Статията се фокусира върху значението на конституциите като фактор, който гарантира свободата на медиите над волята на политическите мнозинства и интерпретациите на съда. Включването на специални разпоредби относно не само (относно) печата, но и електронните медии, би създало в най-висша степен предпоставки за тяхното функциониране като активни субекти на политическите и обществените дебати. Държавата тогава не само ще се въздържа от намеса, но и ще действа позитивно, тъй като е задължена с обществения договор да създаде условия за огранизационното им устройване. Като гаранции за медийната свобода се посочват принципите, ценностите и самите правни норми, плурализмът на медиите и укрепването на обществените електронни медии. Анализират се разпоредби от Португалската конституция – „чл.38 .... 3. Законът предвижда общи условия за разпределението на сумите и средствата за финансиране на средствата за масова информация.
4. Държавата осигурява свободата и независимостта на медиите пред политическите и икономическите сили, последователно прилагайки принципа на специализация на предприятията, които произвеждат печатни издания, като се грижи за тях и ги подкрепя без дискриминация и предотвратява концентрацията им, по-специално чрез увеличаване на броя на участниците в такива предприятия или чрез кръстосано участие.
5. Държавата осигурява съществуването и функционирането на общественото радио и телевизия.
6. Структурата и принципите на функциониране на държавните средства за масово осведомяване трябва да гарантират тяхната независимост от правителството, държавната администрация и други публични органи, както и да гарантират възможността за изразяване и сблъскване на различни мнения.
Чл.39 ..... Висш орган в областта на медиите
1. Висшият орган в областта на медиите гарантира правото на информация, свободата на печата и свободата на словото в медиите спрямо политическите и икономическите сили, както и възможността за изразяване и сблъскване на различни възгледи и упражняване на правото на излъчване, на отговор и на политическо изявление ...
2. Законът определя други функции на висшия орган на медиите и регулира дейността му.
3. Висшия медиен орган е независим орган, състоящ се според закона от единадесет членове.......“  (Б.З).
Независимият регулатор в областта на електронните медии е неразделна част от гаранциите за независимост на медиите и в тази насока са цитирани и разпоредби на Полската конституция.
“Национален съвет за радиоразпръскване и телевизия
Член 213
Националният съвет за радиоразпръскване и телевизия защитава свободата на словото, правото на информация, както и обществения интерес по отношение на радиоразпръскването и телевизията.
Националният съвет за радиоразпръскване и телевизия издава наредби и в отделни случаи приема резолюции.
Член 214
Членовете на Националния съвет за радиоразпръскване и телевизия се назначават от сейма, сената и президента на републиката.
Член на Националния съвет за радиоразпръскване и телевизия не трябва да принадлежи на политическа партия, синдикат или да извършва обществени дейности, несъвместими с висотата на неговата функция.
Член 215
Принципите за и начина на работа на Националния съвет за радиоразпръскване и телевизия, неговата организация и подробни принципи за назначаване на членовете му се определят със закон.... (Б.З).
Мануела Манлихерова. Медийната власт и елитът
В публикацията се дискутира властта на средствата за масова комуникация (СМК) и понятието „четвърта власт“ като синтетична точка за изследване на отношенията медийна власт – елит. Използвана е книгата на Дж.К.Гълбрайт „Анатомия на властта“. Понятието възниква като метафора за влиянието на СМК върху общественото мнение. Медийната власт се създава в процеса на комуникация и може да утвърди или да оспори административно-бюрократичните власти. Четвъртата власт е едно информационно въздействие, където субектът на властта е посредникът, институцията, реализирала крайното въздействие в комуникационната верига. За политиците медиите са добавена власт, която осигурява общественото им легитимиране. В България според авторката се прилага някакво подобие на италианския медиен модел с чертите, подчертани от П. Манчини и силно етатистко присъствие, като се избягват граждански ориентираните модели. Обсъжда се и професията на журналиста, която само външно прави впечатление на свободна, а в действителност е подложена на принуда и натиск. От журналистическите среди произлизат и медийни елити, които трябва да утвърдят съотвената медия пред обществото.
Автори: две жени

5. Изводи и обобщения

5.1 „Демократически преглед“ представя медийните си публикации в една основна рубрика „Медиите: възможности и политика“. В някои броеве заглавието на тази рубрика се явява допълнено с проблема за цензурата. В други броеве на медийните теми са посветени и допълнителни рубрики, като те главно се отнасят до европейските актове и принципи в областта на медиите – Документи на международната общност: Към една европейска медиа-конституция, Европейски тетрадки. За европейските практики не е създадена постоянна рубрика. Този подход е по-гъвкав и позволява на читателя не само да следи авторските текстове, но и на определени места да се запознава с европейските документи, които са в основата на политиката и регулирането на медиите. Двата основни европейски инструмента от тези години – ЕКТТ и ДАВМУ, – както и протоколите и предложенията за измененията им са представени в пълен превод. Те не са изложени обаче като идеални регулативни механизми, като абсолютни образци. Има статии, които подчертават заложените противоречия и как биха могли да бъдат избегнати. Следователно тяхното публикуване от списанието е повод за по-нататъшни дебати. Тези международни актове са резултат от политически компромис и се налага критичното им осмисляне, преди да станат част от националното законодателство. В този смисъл критичните материали подтикват към допълнителен размисъл, преди европейските документи да се транспонират в българското законодателство. Така те имат и практическа стойност за разработването на националната медийна политика. Нещо повече – транспонирането трябва да стане със специфичните средства на националното право и вследствие на натрупания опит. Освен разпоредбите, които са от значение за създаването на медийната система като такава, авторите в списанието разширяват обхвата, като третират и други съпътствущи проблеми, например регулирането на рекламата и на новите форми на реклама, основани на използването на цифровите технологии въз основа на европейските принципи за точност и честност на представянето. Налага се разбирането, че когато медийната система цялостно се трансформира, от значение е всеки детайл и всяко явление да бъдат уредени според правилата.
В брой от списанието намира място и пакетът документи само от една министерска конференция на Съвета на  Европа по въпросите на масмедиите (Солун, 1997)  във връзка с решенията на европейско равнище за развитие на информационното общество. Тези документи допълват представата за възможностите за въздействие на новите технологии върху медийната система и специално върху човешките права. Има материали и от други международни конференции, от събития на либералния интернационал, на ЕС и ООН. Това допълнително обогатява контекста във връзка с конкретни текущи въпроси, но същевременно оставя впечатление за известна хаотичност и непълнота в подбора на политическите и юридическите документи. Важни са изказаните мнения, че трябва да има стандарт за демократична държава и че свободните избори не са панацея като база за защита на човешките права, защото след изборите мнозинствата започват да правят, каквото си искат по отношение на свободата на словото. Следователно трябва да има гаранции срещу произвола на мнозинствата.
Проследен е и един голям международен медиен скандал от този период – аферата Клинтън/Люински, който дава представа за силата на медиите в една утвърдена демокрация като САЩ. Медиите могат да превъзнасят, но и да сриват авторитета на лидерите. Сравнението е със „ставащата“ тогава българска медийна система и колко мощни могат да бъдат средствата за масова комуникация в държави със силни демократични традиции, където независимостта на печата и на другите средства за масова информация са част от фундамента на държавата, но и са зорко охранявани въз основа на Конституцията и Първата поправка в нея.
5.2 Освен върху политико-правния контекст изследваните статии се спират подробно и върху технологично-информационния фон, върху който се създава, започва да се развива и усъвършенства демократичната българска медийна система. Това е неизбежно поради времето на 90-те години, когато технологичната революция бележи ускорение и на преден план излиза цифровата революция. Ядрото на промените е новата комуникационна среда, подкрепена от бързо разразстващия се Интернет, когато конвергенцията на телекомуникационни и компютърни технологии налага и нови стандарти в предаването на програми. Очевидно в този период по тези въпроси българските статии са били по-ограничени, защото списанието публикува европейски документи и няколко преводни статии – пет на брой, които анализират не само технологичните открития, но и въздействието им върху видовете медии, промяната на печатните медии и стремителното използване на мултимедията. Прави добро впечатление, че две оригинални български статии са посветени на явления като видеото и кабелните разпределителни мрежи. Те отново са свързани с въвеждането на определена регулативна рамка. Първата статия проследява видеото преди и след прехода и как се променя регулирането с изменението на нормативната уредба и въвеждането на разпоредбите на Закона за авторското право и сродните му права (ЗАПСП). Подчертана е ролята на видеото за запазване на културната и историческата памет, а също и за поднасянето на разнообразно съдържание на публиката. Втората статия съсредоточава внимание върху кабелната телевизия, чието утвърждаване в България като част от медийната система, специфицирана според способа на предаване, е съпътствано от огромни технически, регулативни, финансови, организационни и програмни проблеми. Критиката обаче на стихийното въвеждане на кабелните телевизионни мрежи не е взета предвид от вземащите решения и дълги години конфликтите, свързани с този вид предаващи оператори, остават да тлеят. Противоречията между старата нормативна уредба и новите изисквания прокарват и политически интереси. Все пак кабелните телевизионни мрежи носят огромно разнообразие от програми, което променя светогледа на българското общество след дълги години на затвореност и в това е и приносът им за задоволяване на обществения интерес, особено информационния и културния интерес на българите. По кабел започват да се излъчват и цифрови програми и така българската публика може да се възползва от достиженията на новите технологии. 
Ако свържем изложените теми със съвременните процеси на цифровизация, ще се окаже, че достъпността на кабелната телевизия за голяма част от обществото и финансовите постъпления, които носи за собствениците от такси, стават пречка за популярността на цифровата ефирна телевизия. В повечето случаи телевизионните оператори в България предпочитат да излъчват програми чрез кабел или спътник, за което получават такси от абонатите. Затова в момента се разпространяват ограничен брой програми независимо от по-големия капацитет на мултиплексите. Някои експерти споделят и парадоксалното обяснение, че голяма част от доставчиците на телевизия и на Интернет са в сивия сектор и никой не може да ги контролира. Ако изкарат бизнеса си на светло, това ще доведе до увеличаване с няколко лева на таксата за крайния потребител. Тогава интересът към цифровизацията ще се увеличи, а собствениците на телевизии ще искат програмите им да се качват на мултиплексите. (Попов, 2018) Всъщност статиите  относно развитието на кабелните разпределителни мрежи през 90-те години на миналия век в България са показателни за това, как са генерирани и натрупани противоречията в този сектор през годините и как първични икономически и политически интереси пречат да се излезе от хаоса дълго време. Всичко води началото си обаче от несигурната и не на време приета нормативна уредба, липсата на прозрачност и частния произвол, без да се взема предвид обществения интерес, който е задължителен за всеки елемент от медийната система.
5.3 От поднесените теми за създаващата се медийна среда се откроява и темата за медиите, журналистите и зависимостите, предадена чрез митовете и антимитовете  за влиянието на СМК в Източна Европа. В по-голямата си част тези наблюдения са валидни и днес. Така например тезата, че медиите трябва да бъдат посредник между властите, т.е. да действат като независима неутрална власт, остава в сила. На практика обаче не е така. Всяка политическа власт се стреми да се възползва и да подчини медиите. Вярно е също, че медиите оформят своя собствена номенклатура особено с превръщането на политическия капитал в икономически, публичното пространство се разпада и журналистите вместо в политически, стават икономически зависими. Политическите влияния проникват в медийната система, както и медийните в политиката,  и говорим за явления като „политизация и медиазация“, които нарушават дистанцията между властите. Държавните медии с много мъка и не напълно дори след обявения край на прехода така и не могат да се превърнат в обществени.  Всички тези и още фактори продължават да битуват в България понастоящем и да спъват създаването на една наистина „благоприятна среда“ (enabling environment), която позволява на медиите и на журналистите да изявят своя творчески, критичен и разследващ потенциал.
Подобно сливане на медийна и политическа власт не е особеност само на българската и на пост комунистическите медийни системи въобще. Това явление се наблюдава и в старите демокрации.  В книгата си „Новите кучета пазачи“ Серж Алими (Алими, 2008) изследва подробно срастването на медиите и индустриални и финансови групи във Франция като хронично явление. Формите, в които се проявява, са категоризирани като реверанс пред властта, благоразумие пред парите, развитие на пазарна журналистика и създаване на „връзкарски“ свят. Авторът дава безброй примери на обвръзки и зависимости, като един от най-скандалните е изявлението, че „Саркози е сложил  в джоба си медиите“ (още преди Н. Саркози да стане президент – Б.З). Не по-малко цинично звучи и преценката, че медийната система произвежда концентрация на властта, пред която скъпото на Маркс „първоначално натрупване на капитала“ е дреболия (Алими, 2008, с.107). Алими заключава, че този процес на практика унищожава истинската журналистика. „Все по-концентрирани медии, все по-послушни журналисти, все по-посредствена информация“ (Алими, 2008, с.131) – ето тъжната истина. Дали ще се появи и у нас такъв анализ с конкретни имена и статистика за радикално разделяне и прочистване на медийната система от различни влияния, вкл. и персонални, за които сме свикнали да се говори само в абстрактна форма? Това е жизнено необходимо най-вече по отношение на създадения „връзкарски свят“, който се схваща като нещо нормално, а всъщност просмуква (и подкопава) качествената практика на журналистите. 
5.4 Непосредствена манифестация на потeнциала у журналистите от времето на прехода е тяхната ангажираност да се борят за своя независим статус и права и за утвърждаването на принципите на новата свободна медийна система. „Демократически преглед“ отразява как освободената креативна енергия след социално-политическите промени се насочва  към формулирането на нови идеи и концепции за реформирането на Програма „Хоризонт“ и за превръщането й в модерна информационно-музикална програма. Първата цел на трансформацията са двата държавни бюрократични мастодонта – БНТ и БНР.  Споровете за съдържанието на първа програма в Националното радио обаче се превръщат в повод за конфликти и уволнения. Както се обяснява в публикувания запис, „този документ красноречиво показва кой е търсил професионален диалог и кой е разчитал на наложено със сила статукво“.  Зад него отново проличава натискът на политическите сили, за които БНТ и БНР са крепости на интересите им. Размяната на мнения за бъдещето на Програма „Хоризонт“ е в действителност сблъсък на идеи за превръщането на националното радио в обществена медия, като част от демократичнте реформи. Тези идеи идват от професионалните кръгове, „от долу“, а не са наложени от партийните мнозинства.  Активно се включват журналистите заедно с журналистическите и медийните асоциации и в дискусиите, организирани от Дружество „Гражданин“ за съдбата на Ефир 2, както и за мястото на чуждестранните програми в българския медиен пейзаж. Това са дебати за вътрешния и външния плурализъм, които трябва да се наложат като принципи в България – за множественост на съдържанието, вкл. на чужди езици и за  многообразието на предаващите медийни станции. Особено място е отделено на независимите продуценти и независимите продукции, които на практика трябва да инкорпорират обществения елемент и плурализма в държавните медии. Дискусиите са доказателство за изключителния интерес и отдаденост от страна на професионалната общност към развиващите се събития у нас през този период, за желанието й за включване в създаването на новата медийна система, за освобождаване от тоталитарните самоограничения и за стремеж към въздигане на журналистическата гилдия като компетентен играч в процесите на прехода. Тези проекти обаче говорят и за противоречията сред журналистите и журналистическите организации, които те така и не успяват да овладеят през годините в името на общите им интереси. 
Такова е началото, но от позициите на времето може да се коментира, че очакванията и желанията са много по-големи от това, което реално се случва. Тук става дума за целта, как отвътре би могла да се реформира системата на СМК. Може само да се съжалява, че впоследствие журналистите са изтикани назад, тяхната дейност не е достатъчно оценена, насърчена и гарантирана и в голямата си част те самите остават незащитени, а на преден план със Закона за радиото и телевизията излизат собствениците на електронни медии и техните права. Този закон съдържа разпоредби за правата на журналистите, но само на тези, които работят за електронна медия. Друг проблем е, че посочените норми, като провъзгласяват принципа за свобода и независимост на журналистическата дейност, звучат декларативно и не въвеждат конкретни процедури, които да обвързват доставчиците на медийни усулги с определени последици. Подписването на т.нар. редакционни статути е условно (чл.11 ал. 5 ЗРТ). 
В списанието е отразено и едно друго явление от прехода. Има журналисти, които използват този период на промени и несигурност, за да се превърнат в нова медийна номенклатура – виж 5.3 и цитираната книга на Серж Алими. Отрицателните последици са различни и не само относно стойността и качеството на публикуваните материали. Налага се и наблюдението, че журналистите остават разединени поради политическите мрежи, в които навлизат и не успяват да обединят сили в името на значими професионални каузи, както и да реформират професията и своите организации или да наложат нови. По времето на прехода започва да се формира наред с демократичните медии (но не става истинска сила, която да разгърне възможностите си) и новата демократична журналистическа култура, основана върху свобода и професионална отговорност по отношение на съдържанието и нови управленски виждания относно организацията и взаимодействието на редакционните звена. Развитието на тази култура е доста противоречиво и не се повлиява съществено и от кодексите за професионална етика. Съществуващият кодекс към СБЖ е засенчен от приетия в един по-късен етап на прехода чак през 2004 г. Етичен кодекс на българските медии в рамките на програмата ФАР, появява се и алтернативен кодекс на Българската медийна група през 2013 г., който просъществува известно време само на книга, но като цяло  въздействието им остава незабележимо за публиката. Подробно по тези въпроси са писали Б. Занкова и М.Гловацки, както и Б.Занкова и Св.Кирилов. (Zankova, Glowacki, 2017, p.24 - 30;  Zankova, Kirilov, 2014, p.115 - 128) Заключението е, че „поради факта, че медийната етика е била пренебрегвана през годините на прехода и подчинявана на политически и корпоративни интереси, медиите в България се оказват в капана на политизацията и комерсиализацията.“ По този начин е било блокирано и разгръщането и на новата демократична журналистическа и медийна култура, която е била  подценявана и подлагана на натиск.
5.5 Списание „Демократически преглед“ предлага и първите задълбочени анализи относно обхвата на закона за радиото и телевизията. Споменах вече, че този основен за демократичните реформи нормативен акт беше отлаган дълго време след промените поради противоречията между политическите сили в България, тъй като всяка се стремеше той да бъде приет в такъв момент, че да може да извлече най-голяма изгода от това. Началото на тези анализи е поставено с публикация – описание на целите на закона, как той гарантира свободата на словото, каква е европейската практика и какви са решенията на Конституционния съд, които са основа на процеса на приемането му. Ясно са очертани  положителните страни на подобен закон – свободното разпространение на радио и телевизионни програми, изчерпателно изброяване на ограниченията на разпространението в самия закон, което е гаранция срещу цензурата, видовете организации, които могат да разпространяват програми (обществени и частни), обявяването на БНТ и БНР за „независими организации с общонационално значение“, създаването на колективни органи за управление на БНТ и БНР и формирането на специализиран държавен орган, който да следи за спазването на закона (Г. Саракинов). Всъщност разбирането за органа също еволюира – първо той е наречен обществен съвет (В. Михайлов). След това се появява определението специализиран държавен орган. Като независим, неутрален по отношение на другите три власти орган го дефинира Занкова. Наред с тези основни принципи на регулирането на медиите законът за радиото и телевизията въвежда правила относно рекламата, спонсорството и отразяването на значими събития въз основа на европейските норми. В дискусията относно закона за електронните медии, която продължава и след приемането на първия такъв, много от тези начални постулати се прецизират. Медийните закони са инструменти за осъществяването на принципите на демокрацията в медийния сектор, по-специално те ограничават  политическите сили да се месят безконтролно в работата на медиите и защищават публиката от неблагоприятните последици на медийната дейност. Разбира се, законите не могат да бъдат идеални в тази насока, но доколко ще са ефективни зависи от предвидените гаранции за тяхното прилагане. В подкрепа на тези изводи е представен първоначалният опит на Унгария за медийни реформи чрез интервю с изтъкнатия конституционалист и впоследствие съдия в ЕСПЧ в Страсбург проф. А. Шайо. Той подчертава, че идеята за независимия регулатор е в него да няма преки представители на политическите сили, но това решение се е оказало трудно осъществимо в Унгария. Българският модел към онзи момент 11 члена – 7 избрани от парламента, 2ма от президента и 2ма от министър председателя – той преценява като свързан директно и индиректно с управляващото мнозинство и с неговото укрепване, като не дава възможност за участие на нови политически фракции, които биха се появили в парламента. Освен това издръжката на орган с подобна структура би струвала доста скъпо. В различни броеве по-нататък са коментирани проекти за изменение на ЗРТ, който остава като център на противоборство между партиите и гражданското общество. В публикациите от 2001 и 2002 г. се набляга по-съществено и върху обществената функция на медиите. В тези дебати за медийната система в България се подчертава, че „само като се гарантира самостоятелност и необвързаност на медийната система във всичките й аспекти – обществени и организационно-правни, могат да се постигнат целите на правовата държава и да се даде тласък за разгръщане на демокрацията“ (Б. Занкова). Покрай закона за електронните медии не е пропуснат и проектът за закон за достъп до обществена информация, чието обсъждане е последвано от специална декларация, за да се привлече общественото мнение към този важен инструмент в демократичната държава, без който нормалната работа на журналистите би била невъзможна. Публикувана е и статия в помощ на законотворците, която цитира американския, канадския и британския законодателен опит в областта на достъпа до обществена информация.
5.6 Много ценна дискусия, която списанието отразява, е кръглата маса относно обществената функция на първата частна телевизия в България. Важен извод, който се налага, е че не само обществените медии имат обществена функция, но и частните. Това е наборът от публичноправни изисквания, уредени в закона, на които всяка предаваща организация трябва да подчини дейността си в полза на обществото. Обсъждат се и редица въпроси, които впоследствие ще станат основни за телевизионните програми – например интерактивността, включването на повече публика в телевизионните предавания, създаването на иформационно шоу и др. Чуват се гласове, които са скептични относно такава атрактивна обвивка на програмите на частната медия, като смятат, че това всъщност ще подрови обществената им функция. От частния телевизионен канал се очаква повече лекота, динамика и зрелищност в публичното пространство - проблемът е за мярата - до къде ще стигне тази лекота и дали няма да се превърне в „олекване“. Първият частен телевизионен канал се предполага, че ще даде и тласък на конкуренцията. Дискутира се как ще оцелее частната телевизия на рекламния пазар, дали програмната концепция на този първи частен канал ще отразява националната идентичност и, няма ли да „американизира“  българската телевизия. Интересно наблюдение е, че тази телевизия трябва да е „по-жива и конфликтна“, следователно по-свободна от националната-държавна - посткомунистическа телевизия. Тя трябва да преодолее статичната скованост на телевизионните предавания след години на господство на една телевизионна станция в страната и да изравни телевизионния пазар по разнообразие с радиопазара, в който след 1989 г. функционират частни радиостанции. Това е отново дискусия как да бъде постигнат повече плурализъм и за ценностите на демокрацията в медийната област. Класическото схващане е, че докато обществената телевизия е обществено ангажирана с всички социални групи и прослойки, частната или комерсиалната телевизия е повече забавна. Тези основни разлики се размиват в България. В един момент комерсиалните канали проявяваха повече внимание към обществените проблеми. След това се стигна до италианския подход – партии и олигарси да имат свои запазени телевизионни и радио канали. Началото обаче на първата частна телевизия в България е приповдигнато и обнадеждаващо за телевизионните станции, които ще се конкурират, но и ще се допълват взаимно. По-нататък през годините обаче нещата тръгват надолу и както споменах, каналите силно се политизират и комерсиализират. Докато в един период комерсиалният национален канал Би Ти Ви (а после и другият - Нова телевизия) демонстрираше повече обществени елементи в предаванията си в сравнение с обществената телевизия, впоследствие те се превърнаха в говорители на корпоративни интереси. Кой е предполагал във времето на създаване на първия частен телевизионен канал в България, че ще дойде момент, когато всички телевизионни канали почти ще се уеднаквят като съдържание и програмна схема?
5.7  Забавянето в приемането на закона за електронните медии и прилагането на самия закон, което не дава очакваните резултати за усъвършенстване на медийната среда в полза на обществото, за да осигури дейността на една наистина независима и демократична медийна система, са най-общо причините, които налагат да се анализира темата за гаранциите за медиите, които са в сила в България. Законите се коват от политически мнозинства, които могат да ги променят според интересите си и във вреда на обществения интерес. Важно наблюдение в този смисъл, формулирано от проф. Шайо, е, че „конституционните съдилища трябва да контролират зараждащата се тенденция за диктатура на мнозинствата. Те заместват по-финото разпределение на контрола и равновесие между властите“. Неслучайно Конституционният съд на РБългария има централна роля за формирането на фундамента на медийната система в първите години след промените. Конституционният съд обаче действа след приемането на законите и ако е сезиран. Гаранциите, които се издигат над капризите на мнозинствата в парламента и биха били спирачка за налагането на законови норми във вреда на свободата на медиите, са тези, които са закрепени с обществения договор. Този въпрос също се обсъжда от списанието (Б. Занкова). За съжаление той остава чужд на българското съзнание. Конституционните принципи, които са над обикновените норми по обществена значимост и въплъщават идеи, без които не е възможно осъществяването на ценностите на демокрацията, са посочени като важни правни гаранции. Сред тези принципи е отделен плурализмът, а плурализмът на медиите е цитиран като най-ярка негова проява в съвременното комуникационно общество. От една страна, плурализмът предполага разнообразие на организационните форми, чрез които функционират медиите, и разнообразие на разпространяваното от тях съдържание, а от друга, медийният плурализъм, който е нещо повече от множественост на стопанските субекти,  действа като коректив на пазара в името на обществения интерес. Най-пълно вътрешният плурализъм се въплъщава от обществените електронни медии. Обществените медии са институт на европейската демократична система и конституционното им регулиране би фиксирало този висок статус и обществена мисия и би задължило държавата не само да се въздържа от ограничения, но да извършва и позитивни действия за тяхното укрепване и усъвършенстване. По този начин обществените медии биха били и защитени от необосновани законодателни промени, инспирирани от политически партии или групи. Като пример за подобно правно решение се дава Конституцията на Португалия, която урежда в основния си закона както положението на медиите, така и статуса на обществените медии и на независимия аудиовизуален орган (разпоредбите са цитирани по-напред в текста). Това е решение в името на изграждане на една стабилна и политически защитена самостоятелна медийна система в държава, която също е нова демокрация.
5.8 Независимият регулатор в областта на електронните медии, който, от една страна, е гаранция за независимостта на медийната система, а от друга, сам изисква ефективни гаранции за своята автономност, е тема, която присъства в списанието от 1996 до 2002 г. Правният смисъл на този нов орган се изиснява последователно от формата на обществен съвет (В. Михайлов) до неговите действителни характеристики на независим административен орган (Г. Саракинов, Б. Занкова), отдалечен от всяка власт в държавата. Около органа през годините има много скандали за политически влияния и зависимости. Няколко са свързаните с независимия медиен регулатор теми. Първата е относно  неговата същност и правно положение. За разлика от печата, който се схваща в повечето страни като сфера на свободна инициатива и при него липсва специализиран регулативен орган, радиоразпръскването се нуждае от такъв дори и само заради разпределението на честотите. Системата на електронните медии (където медийният регулатор се явява централен) е спояващ елемент на цялата съвременна политическа система (Хабермас), това са най-силните като въздействие медии – както за политическата система, така и за обществото. В съвременната държава медиите трябва да заемат неутрална позиция между държавните институции, което е следствие от тяхната комуникационна функция и връзката им с гражданското общество като критици на властта. Комуникационната функция е балансираща и чрез нея се контролират трите вида институции, това е съвременната система на възпиране и контрол в държавата (Б. Занкова). За да я запазят и за да се защити общественият интерес по отношение на най-влиятелната част от съвременната медийна система – електронните медии, се създава независимият медиен регулатор. По съдържание това е независим център на власт между класическите три власти, а по форма – независима агенция за регулиране, която може да се структурира с представители, излъчени от останалите власти или от гражданските организации. Следователно българските експерти са се стремили да изяснят философията на структурата и създаването на НСРТ и след това на СЕМ, както и на начина на назначаване и избиране на членовете му, професионалните и други изисквания, които с прилагането на практика през годините попадат под политически и корпоративен натиск. Другите свързани проблеми се отнасят до гаранциите за независимостта на медийния регулатор и евентуалните конституционни гаранции, които могат да се предвидят, както това е направено в по-модерно звучащите конституции на Полша и на Португалия (Б. Занкова). Процедурите за освобождаване на членовете на регулатора, които не трябва да са подчинени на волята на назначаващите органи, а трябва да подсилват неговата автономност и възможност за саморегулиране, провеждането на консултации с представители на граждансккото общество и експерти за повишаване на откритостта и прозрачността му и планирането на бюджета така, че да се засилва независимостта му, а не да материализира рекета на  политическите мнозинства, са също фундаментални въпроси, които намират място в списанието. Направена е и социологическа оценка на публичния образ на НСРТ за годините 1998 и 2001, белязан от „противоречия на социалната среда, от конфликтите между медийните и политическите субекти, които не само упражняваха външен натиск върху него, но и определяха неговата вътрешна противоречивост и публична уязвимост.“ (Б. Димитрова) В рамките на това социологическо проучване по всички показатели – компетентност, управленски опит, прозрачност, яснота и аргументираност на позициите, политическа безпристрастност и корумпираност, както и съдействие за постигане на обществения характер на общественото радио и телевизия, се наблюдава спад. 
5.9 Един друг орган, който също присъства в дискусиите, е вече историческият Временен съвет по честотите, създаден към Комитета по пощи и далекосъобщения (КПД), за да даде възможност на първите частни радиостанции да функционират в България. Спомената на няколко места в публикациите, работата на съвета се оценява като положителна, защото е позволила да се разчупи държавният монопол в областта на радиоразпръскването. Временният съвет работи по старата социалистическа уредба на далекосъобщенията и неговото натоварване с такива важни задачи като лицензирането на частните радиостанции де факто продължава живота на тази уредба след демократичните промени. На практика, когато ЗРТ започва да се прилага близо десет години по-късно, голяма част от честотите на местно равнище вече са раздадени без нужните гаранции за публичност и прозрачност. М. Неделчев разказва за създаването на съвета въз основа на уговорка между него в качеството на председател на комисията за радио и телевизия в парламента и председателя на КПД като за свой личен принос към създаването на новата демократична медийна система. Дали обаче това е добър принос от позициите на времето и принципите на демокрацията? Тема, която също изисква специално проучване. Съществуването на съвета пренебрегва необходимостта от създаването на модерен закон за радиото и телевизията за доста дълго време. Друга последица, която буди размисъл, е че  лицензирането на частните радио станции в началото, а впоследствие и на някои телевизионни станции и кабелни оператори остана в обсега на компетентността на технически орган на изпълнителната власт, нещо, което противоречи на цялата философия за демократичните медийни системи и на принципите на правовата държава за независимост на медиите от изпълнителната власт. Създаде се дълбок нормативен хаос, отгласите от който се чувстват и до днес. Така че ентусиазмът на „Демократически преглед“ по този въпрос и заявлението, че в демокрациите е допустимо една власт да навлиза в обхвата на друга власт, не могат да бъдат подкрепени. За повече информация по темата и за създадените юридически парадокси по-късно може да се прочете и анализът на А. Асенов и А. Лазаров в „Капитал“ , както и изводите в цитираните вече доклади по проекта MEDIADEM.
6. В проучените статии са анализирани и отношенията медийна власт–елит, като се изследват специално отношенията между журналистическия и политическия елит. Това са отношения на взаимно ухажване, а не на борба за ценности. Сравнена е и теоретичната представа за свободата на журналистическата професия и практиката на натиска и различните влияния, оказвани върху журналистите. Изводът за България е, че медийната общност посочва един елит от свои представители като неформални лидери на общественото мнение и елитът се самовъзпроизвежда. Този процес също е резултат от демократичните промени и настъпилото разместване на пластовете. Тоталитарните медийни елити са заменени с нови, факт, който ограничава и задушава творчески професията. В посочения контекст Мануела Манлихерова стига до заключението, че в България се прилага “някакво подобие на италианския медиен модел с чертите, подчертани от Паоло Манчини и силно етатистко присъствие, като се избягват граждански ориентираните модели“ – извод от далечната 2002 г., който е изключително обезкуражителен, защото е верен и до днес. 
6.1 Медийният език на прехода е друга тема, която е изследвана с оглед на новите норми на журналистически изказ. Георги Василев и Александър Рангелов от БАН заключават, че освен изобретяването на паразитни нови думи, пълзи и преднамерено корумпиране на българския език чрез медиите. Обвиняеми са групата 168 часа и групата „Медиа холдинг“ - издателски комплекс „Труд“. Според учените жълтият печат нанася невъзвратими поражения на българската култура и съответно снижава образователната и културната стойност на публикациите за обществото. Като основни видове деформации на езика са посочени – програмно деформиране, употреба на цинизми и порнография, садизъм, фамилиарничене и жаргон, изкривяване на думите, използване на тоталитарно-репресивен речник. Като мерки се препоръчват периодични публични срещи на Института по български език с представители на медиите и използването на френския опит за защита на езика. Подчертана е великата и неизчерпаема християнска и духовно-цивилизационна мисия на българския език. С девиациите на езика като че ли свикнахме всички в прехода и след него и докато в първите години след промените те бяха патент на „часовите“ и на жълтите вестници, днес се приемат за норма в повечето издания. В допълнение – дори езикът на радио и телевизионните предавания е деградирал. Тук бих подчертала, че забавянето на въвеждането на етичен кодекс на българските медии и неприсъединяването на всички медии към него е негативен фактор в това отношение. В допълнение може да се каже, че от 2004 г. досега е в сила Етичен кодекс на българските медии, работи и етична комисия към Националния съвет за журналистическа етика, която понастоящем взема решения по отношение на всички видове медии – печатни и електронни, подписали кодекса, но  въздействието е незабележимо. В списанието през проучвания период се изследват и аудиовизуалните програми на БНТ и доколко те утвърждават националната идентичност. Тези културологични въпроси като че ли вече не вълнуват никого.
6.2 От гледна точка на авторството на изследваните статии има равенство  между жени и мъже, като няма ярко изразени различия по отношение на спецификата на третираните теми и проблеми. Жените се занимават с културологичен, социологичен и правен анализ, с теоретични и практически теми наравно с колегите си мъже. Не всички жени специалисти по медийни въпроси от прехода са писали за списанието. Липсват и статии, свързани с участието и изявата на жените в медиите, както и с проблемите на съдържанието от гледна точка на защитата на женския образ в програмите и в рекламите. В заключение специални джендър проучвания относно равнопоставеното участие на жените и на мъжете в управлението на медиите, както и как са представени образите им в публикациите и програмите в България, са недостатъчни.
6.3 Като форма материалите в списание „Демократически преглед“ са твърде разнообразни – за изследвания период са отпечатани оригинални или преводни информации и статии, анализи, научни статии, дискусии и едно интервю.
Списание „Демократически преглед“ представя един наистина безценен поглед върху процесите и личностите, които са допринесли за изграждането на българската медийна система във времето на прехода. Тази перспектива на изследване на преминаването от тоталитаризъм към демокрация е изключително ползотворна. Материалите са жива и неподправена илюстрация както на трудностите, през които са минали българските медии, журналистите и медийните специалисти в един противоречив период от българската история, така и на прилива на новаторски идеи и ентусиазъм, насочени към полагане на основите на нова свободна публична сфера.

